title: Ahti M. Salonen

text: Salonen toimi aluksi konttoriapulaisena ja opiskeli työn ohella. Hän oli Oy Wilh. Schauman Ab:n osastopäällikkönä 1939–1945, palveli komppanianpäällikkönä talvi- ja jatkosodassa ja oli Suomen ulkomaankauppaliiton osastopäällikkönä 1945–1946. Hän oli liikemiehenä ja vientiagenttina Etelä-Afrikassa 1946–1950 ja toimi Suomeen palattuaan Kansan markkinatutkimuslaitoksen johtajana vuodesta 1951 alkaen. Salonen oli OTK:n ekonomistina 1966–1975.


title: Ahti M. Salonen

text: Sosialidemokraattien oikeistosiipeen kuulunut Salonen oli Väinö Tannerin kannattaja. Hän oli pääministeri Karl August Fagerholmin sihteerinä vuonna 1958 ns. yöpakkasten aikana ja hän toimi Honka-liiton asiamiehenä vuonna 1961.


title: Ahti M. Salonen

text: Salonen edusti SDP:n oikeistosiipeä ja vastusti presidentti Kekkosen ulkopolitiikkaa. Hän oli jyrkimpiä Keskustapuolueen ns. K-linjan arvostelijoita. Vuoden 1978 presidentinvaalissa Salonen asettui Suomen Perustuslaillisen Kansanpuolueen presidenttiehdokkaaksi ja tämän vuoksi hänet erotettiin SDP:stä. Vaaleissa Salonen sai 6 valitsijamiestä. Salosta oli ehdottanut PKP:n ehdokkaaksi Nootti-lehden toimittaja Kauko Kare, yksi Kekkosen ajan tunnetuimmista poliittisista toisinajattelijoista. Vuoden 1982 presidentinvaalien edellä Salonen vastusti Perustuslailliseksi Oikeistopuolueeksi muuttuneen puolueen asettumista Mauno Koiviston taakse.


title: Petri Hervanto

text: Petri Hervanto (s. 1973 Raisio) on suomalainen iskelmälaulaja, näyttelijä ja muusikko. Hänet valittiin tangokuninkaaksi Seinäjoen Tangomarkkinoilla vuonna 1999.


title: Petri Hervanto

text: Hervanto aloitti esiintymisen vuonna 1986. Vuodet 1986–1996 hän kiersi Suomea esiintymässä useiden yhtyeiden kanssa, joista viimeisin oli Hecuma.


title: Petri Hervanto

text: Vuonna 1995 Hervanto pääsi Tangomarkkinoiden semifinaaliin ja kaksi vuotta myöhemmin sijoitus oli 11. Hän voitti tangokuninkuuden vasta kolmannella yrittämällä. Tangokuninkuuden myötä Hervanto sai taustayhtyeekseen tanssiorkesteri Lumipallon. Vaikka Hervanto oli kiertänyt esiintymässä vuosia, musiikkiammattilaiseksi hän kykeni ryhtymään vasta kuninkuuden jälkeen. Ennen tangokuninkuuttaan Hervanto toimi varastopäällikkönä.


title: Petri Hervanto

text: Vuonna 2001 Hervanto teki debyyttinsä näyttelijänä Turun kaupunginteatterin musikaalissa "Ankkurilyhty", jossa hän esitti muun muassa Olavi Virtaa. Hän on näytellyt myös Varkauden teatterissa Baddingia, Dannya ja Tauno Paloa.


title: Petri Hervanto

text: Hervanto asuu nykyisin Varkaudessa. Hän on naimisissa vuoden 1994 tangokuningatar Tiina Räsäsen kanssa ja vetää varkautelaista kuntosalia.


title: Andrea Luchesi

text: Andrea Luchesi (23. toukokuuta 1741 Motta di Livenza – 21. maaliskuuta 1801 Bonn) oli italialainen säveltäjä.


title: Andrea Luchesi

text: Luchesi aloitti musiikinopintonsa vanhemman veljensä johdolla. 15-vuotiaana Luchesi muutti Venetsiaan jatkamaan opintojaan. Loppuvuodesta 1771 Luchesi siirtyi Bonniin, jossa hän pääsi hovin orkesterin kapellimestariksi vuonna 1774. Vuonna 1775 Luchesi avioitui Anthonetta d'Anthoinin kanssa. Lukuun ottamatta matkaansa Venetsiaan vuosina 1783–1784 Luchesi vietti loppuelämänsä Bonnissa.


title: Andrea Luchesi

text: Luchesi sävelsi muun muassa konserttoja ja oopperan "L'isola della fortuna".


title: Suomen Yhdyspankki

text: Suomen Yhdyspankki Oy eli SYP () oli vuosina 1862–1995 toiminut suomalainen liikepankki. Vuosina 1919–1975 se toimi nimellä Pohjoismaiden Yhdyspankki (). Se oli Suomen ensimmäinen liikepankki ja koko toimintansa ajan yksi suurimmista. Suomen Yhdyspankki päätyi 1990-luvulla toteutettujen fuusioiden seurauksena osaksi nykyistä Nordea-konsernia.


title: Suomen Yhdyspankki

text: Suomen Yhdyspankki perustettiin vuonna 1862. Se oli Suomen ensimmäinen liikepankki. Tarkoitus oli perustaa suurpankki palvelemaan kaupan ja teollisuuden tarpeita.


title: Suomen Yhdyspankki

text: Yhdyspankin ja Suomen Hypoteekkiyhdistyksen perustaminen kytkeytyivät toisiinsa. Henrik Borgström nuorempi ehdotti vuonna 1859 "Suomen Maanviljelyspankin" perustamista Hypoteekkiyhdistyksen tueksi. Maanviljelyspankki olisi ostanut Hypoteekkiyhdistyksen obligaatioita. Yleinen mielipide puolsi kuitenkin Hypoteekkiyhdistyksestä riippumatonta yksityispankkia. Maanviljelyspankki-nimeä pidettiin liian suppeaan toimialaan viittaavana. Perustajapiireissä kannatusta sai nimi "Kansallispankki" ("National-Bank"). Kun pankkia 1861 ryhdyttiin perustamaan, sen nimeksi valittiin kuitenkin "AB Förenings-Banken i Finland."


title: Suomen Yhdyspankki

text: Yhdyspankin perustava yhtiökokous pidettiin syyskuussa 1861. Osakkeen nimellisarvo oli 100 markkaa ja pääoma 3 miljoonaa markkaa. Pankki aloitti toimintansa 1.7.1862. Se oli suurin Suomen siihen asti perustetuista osakeyhtiöistä.


title: Suomen Yhdyspankki

text: Henrik Borgström nuoremmalla oli keskeinen rooli Yhdyspankin perustamisessa ja toiminnan käynnistämisessä. Neuvonantajana ja taustavaikuttajana toimi hänen isänsä Henrik Borgström vanhempi.


title: Suomen Yhdyspankki

text: Pankin pääkonttoriksi valmistui 1898 Aleksanterinkatu 36B:n Gustaf Nyströmin suunnittelema graniittitalo. Toiminta oli aloitettu Ritarihuoneella ja ennen oman liiketalon valmistumista oli toimittu myös Unioninkadun varrelta vuokratussa huoneistossa.


title: Suomen Yhdyspankki

text: Suomen Yhdyspankki julkaisi Suomessa omia seteleitä vuosina 1866–1918. Se on Vaasan Osakepankin kanssa ainoa omia seteleitään julkaissut yksityispankki Suomessa.


title: Suomen Yhdyspankki

text: Yhdyspankki ja Pohjoismaiden Osakepankki Kauppaa ja Teollisuutta varten sulautuivat vuonna 1919. Fuusiosta syntyi "Pohjoismaiden Yhdyspankki" (PYP). Molemmat pankit olivat pääasiassa yrityspankkeja. PYP jatkoikin toimintaa yrityspankkina, jolla oli myös henkilöasiakkaita.


title: Suomen Yhdyspankki

text: Yhdyspankin perusasiakasjoukon kieli oli yleensä ruotsi, vaikkakin asiakkaissa oli myös suomenkielisen liike-elämän edustajia. Merkittävimmäksi kilpailijaksi tuli toinen liikepankki, KOP. Sen taustalla oli aatteellista suomalaisuutta edustaneita henkilöitä, ja sen vuoksi suomenkielinen liike-elämä pyrki hakeutumaan ennen muuta KOP:n asiakkaaksi. Kolmas, pienempi liikepankki HOP oli Yhdyspankkiakin selvemmin ruotsinkielisen liike-elämän pankki, mutta Yhdyspankki toimi sitä maantieteellisesti laajemmalla alueella.


title: Suomen Yhdyspankki

text: Yhdyspankkia pidettiin pitkään ruotsinkielisen pääoman linnakkeena. Vielä 1950-luvun alussa Yhdyspankki oli verraten selkeästi yrityspankki. Sen jälkeen pankki alkoi hitaasti muuttua laaja-alaiseksi yleisrahalaitokseksi, eikä KOP:n korostamalla suomalaisuudella enää ollut entisenkaltaista merkitystä asiakaskilpailussa. Yhdyspankissa henkilöasiakkaiden osuus kasvoi 1950-luvulta alkaen mm. palkka pankkiin -järjestelmän ansiosta. Henkilöasiakkaiden palvelu vaati työvoimaa, tietokonekapasiteettia ja tiloja, mistä syntyi pankille kustannuksia. Henkilöasiakkaat eivät olleetkaan pankin näkökulmasta kovin kannattava asiakasryhmä, vaan se aiheutti ajoittain tappioita. Toisaalta pankki sai henkilöasiakkaiden tileiltä runsaasti edullista rahaa käyttöönsä. Kaiken kaikkiaan henkilöasiakkaat muodostivat merkittävän osan Yhdyspankin asiakaskunnasta 1950-luvulta alkaen, ja ilman heitä pankin kehittyminen yhdeksi Suomen johtavista rahalaitoksista olisi ollut mahdotonta.


title: Suomen Yhdyspankki

text: Pohjoismaiden Yhdyspankki toimi tällä nimellä vuoteen 1975 asti. Nimi aiheutti sekaannusta kansainvälisen toiminnan lisääntyessä. Tilanteen selventämiseksi pankki otti käyttöön vanhan Suomen Yhdyspankki -nimen vuonna 1975.


title: Suomen Yhdyspankki

text: SYP osti ja fuusioi itseensä Helsingin Osakepankin vuonna 1986.


title: Suomen Yhdyspankki

text: Yhdyspankin konttorien määrä oli suurimmillaan 444 vuonna 1987. Henkilöstömäärä oli korkeimmillaan vuonna 1988. Tuolloin konserni työllisti miltei 10 400 henkeä.


title: Suomen Yhdyspankki

text: Konsernissa toteutettiin vuosina 1990–1992 järjestely, jossa konsernin emoyhtiöksi tuli holding-yhtiö "Unitas" ja Yhdyspankin pankkitoiminta siirrettiin sen tytäryritykseksi. Uuden konsernirakenteen tavoite oli vastata uuteen kilpailutilanteeseen ja mahdollistaa uudenlaisen finanssipalveluryhmän synty. Tilanteen selkeyttämiseksi nähtiin parhaaksi irrottaa konsernin talletuspankkitoiminta omaksi yhtiökseen.


title: Suomen Yhdyspankki

text: Järjestely eteni seuraavasti: Ensin pankkitoiminta siirrettiin "Pohjoismaiden Yhdyspankki" -nimiselle tytärpankille. Pörssilistatun emoyhtiö SYP:n nimeksi vaihdettiin "Liikepankki Unitas Oy." Hetken Pohjoismaiden Yhdyspankkina toiminut tytärpankki sai nyt emolta vapautuneen nimen Suomen Yhdyspankki. Järjestelyn tuloksena pankkitoiminta jatkui Suomen Yhdyspankin nimellä kuten ennenkin, mutta pörssikauppaa käytiin emoyhtiön osakkeilla Liikepankki Unitaksen nimellä.


title: Suomen Yhdyspankki

text: Unitaksesta tehtiin konsernikeskushallinnon ja omistuksen hoitaja. Sen palveluksessa oli vain muutamia henkilöitä. Luottolainsäädännön vuonna 1992 tapahtuneen uudistumisen johdosta muutettiin Liikepankki Unitas Oy:n nimeksi 1.9.1992 alkaen pelkkä "Unitas Oy". Samassa yhteydessä Unitas luopui liikepankkioikeuksistaan ja muuttui holding-yhtiöksi.


title: Suomen Yhdyspankki

text:
Vuonna 1994 ennen Merita-fuusiota Unitas-konserniin kuuluivat "Suomen Yhdyspankki Oy" tytäryhtiöineen, "Henkivakuutusosakeyhtiö Stella, Partita Oy" ja "Huoneistokeskus Oy."
Suomen Yhdyspankki Oy:n emoyhtiö Unitas Oy fuusioitui vuonna 1995 Kansallis-Osake-Pankin (KOP) kanssa, jolloin syntyi Merita-pankki. Fuusiossa Kansallis-Osake-Pankin osakkaat saivat yhden Meritan osakkeen kolmea KOP:n osaketta vastaan. KOP:n osakkaat saivat 41,7 % Meritan osakkeista.


title: Suomen Yhdyspankki

text: Seuraava fuusio tapahtui vuonna 1997, jolloin Merita-pankki yhdistyi ruotsalaisen Nordbankenin kanssa, Merita sai uuden yhtiön osakkeista 40 % ja Nordbanken 60 %, äänivalta jaettiin puoliksi kummallekin pankille. Uuden pankkikonsernin nimeksi tuli "MeritaNordbanken". Konserniin yhdistettiin myöhemmin vuonna 2000 tanskalainen Unibank ja norjalainen "Christiania Bank og Kreditkasse". Syntynyt pohjoismainen pankkikonserni nimettiin Nordeaksi vuonna 2000.


title: Suomen Yhdyspankki

text: Yhdyspankki toimi voitollisesti perustamisestaan lähtien joka vuosi aina pankkikriisiin asti. Suurin voitto saatiin vuonna 1988. Ensimmäinen tappiollinen vuosi oli 1991. Tulos pysyi tappiolla 1991–1994. Voitolle päästiin vasta 1995 Merita-fuusion jälkeen.


title: Suomen Yhdyspankki

text: 1980-luvun alussa SYP:n suuryritysasiakkaat saivat omat atk-käyttöliittymät, jotka muodostivat nk. "telesyp"-järjestelmän. Pk-yrityksiä varten kehitettiin "mikrotelesyp". Järjestelmillä yritysasiakkaat hoitivat kotimaista maksuliikennettään ja muitakin pankkiasioita. Telesypin ja mikrotelesypin käyttäjäkunta lisääntyi nopeasti, kun atk-laitteiden asentaminen yrityksissä eteni.


title: Suomen Yhdyspankki

text: Henkilöasiakkaille SYP lanseerasi puhelinpankkipalvelun vuonna 1982 nimellä "KotiSYP". Palvelu toimi näppäinpuhelimella. Puhelinpalvelussa asiakas pystyi hoitamaan peruspankkipalveluitaan kuten tiedustella saldoa ja tapahtumia ja maksaa laskuja. Asiakkaan tunnistamiseen käytettiin asiakasnumeroa ja vaihtuvaa salasanaa. Palvelu oli kilpailijoihiin verrattuna edistyksellinen, vaikkakin käyttäjämäärä oli marginaalinen.


title: Suomen Yhdyspankki

text: Mikropalvelu lanseerattiin vuonna 1984 tai 1985. Palvelu oli merkkipohjainen ja tarkoitettu ASCII-päätteille. Tietoliikenneyhteys kotikoneilta pankkiin hoidettiin "Kermit"-ohjelmalla. Mikropalvelusta sai peruspankkipalvelut ja siellä voi tehdä myös arvopaperitoimeksiantoja. Kokonaispalvelun nimeksi tuli "MikroSYP", ja sitä tarjottiin myös pienyrittäjille. KotiSYP oli MikroSYP:in suppea muoto. Vuonna 1985 palvelulla oli noin 3 000 käyttäjää. Pörssikurssit tulivat palveluun vuonna 1998 sen jälkeen, kun Helsingin Pörssi oli siirtynyt elektroniseen kaupankäyntijärjestelmään.


title: Suomen Yhdyspankki

text: SYP:n itsepalvelumuotojen lisääntyessä niille kehitettiin yhteinen Solo-tuotemerkki vuonna 1991. Solo-palveluita olivat Solo-maksuautomaatit, Solo-puhelinpankki ja Solo-mikropalvelu. SYP:n ja KOP:n yhdistyttyä Solo-palvelut siirtyivät Merita Pankin palveluiksi.


title: Suomen Yhdyspankki

text: Yhdyspankki oli listattu Helsingin Pörssiin alkaen jo 1860-luvulta. 1990-luvulla listattuna oli konsernin emoyhtiö "Unitas".


title: Suomen Yhdyspankki

text: Pankin osakkeet jakautuivat laajalle omistajakunnalle. Yksittäisten omistajien omistusosuudet jäivät pieniksi. Osakasluvulla mitaten SYP oli yksi Suomen suurimmista yhtiöistä. 1940-luvun puolivälin noin 40 000 omistajasta määrä kasvoi kymmenessä vuodessa 94 000:een. 1960-luvun alussa osakkaiden lukumäärä kasvoi sataan tuhanteen, josta se hiljalleen laski. 1970-luvulla pankki sai lisää osakkaita osakeantien johdosta. Vuosikymmenen lopussa osakkaita oli yli 200 000. Pörssiosakkeiden omistaminen yleistyi 1980-luvulla. Kohoavat kurssit houkuttelivat ostamaan osakkeita, mikä nosti kursseja edelleen. Huippuvuonna 1989 Yhdyspankilla oli yli 275 000 osakkeenomistajaa. Pankkikriisin aikana lukumäärä romahti niin, että alimmillaan 1992 oli jäljellä enää vajaat 190 000 osakasta. Syynä oli pankkikriisin lisäksi siirtyminen osakekirjoista arvo-osuusjärjestelmään: arvo-osuustilin avaaminen muutaman osakkeen vuoksi ei ehkä tuntunut järkevältä. Tämän jälkeen osakkaiden määrä nousi 200 000:n vaiheille.


title: Suomen Yhdyspankki

text: Pankin suuromistajia olivat 1950-luvulla Kymi Oy, Kotkan Tiilitehdas Oy, Tampereen Pellava ja Rautateollisuus Oy, Sigrid Juséliuksen säätiö ja Oy Kaukas Ab. Merkittävimmät omistajat olivat 1970-luvulta lähtien suomalaisia vakuutusyhtiöitä ja suomenruotsalaisia säätiöitä sekä muutama eläkekassa. 1980-luvulla suurin omistaja oli Eläke-Varma, joka omisti 2 % osakekannasta. Muut suuromistajat olivat Suomi-Salama, Sampo, Kansaneläkelaitos, Ilmarinen, Stiftelsen för Åbo Akademi, Svenska Litteratursällskapet, Kymi Kymmene, Fennia ja Emil Aaltosen säätiö. Vuonna 1985 suurimmaksi omistajaksi nousi S-E Banken 3,5 prosentin omistusosuudella. SYP:n jouduttua 1989 ns. Kouri-kauppojen yhteydessä nurkanvaltausyrityksen kohteeksi suurimmaksi osakkeenomistajaksi tuli Finanssilaitos 8,5 % osuudella. Vuonna 1993 suurimmaksi omistajaksi nousi Arsenal 5,8 % omistusosuudella. Se oli seuraus Suomen Säästöpankin neljänneksen ostamisesta.


title: Suomen Yhdyspankki

text: Yhtiökokouksissa ratkaisivat suuromistajien äänet. Pienosakkailla ei ollut realistisia mahdollisuuksia saada äänienemmistöä edes liittoutumalla.


title: Suomen Yhdyspankki

text: Aluksi Yhdyspankilla oli vain yksi osakesarja. Vuonna 1965 perustettiin uusi etuoikeutettu sarja. Vanhoja osakkeita alettiin nimittää kantaosakkeiksi. Etuosakkeiden perustaminen johtui ennen kaikkea eläkesäätiöiden ja -kassojen näkemyksistä. Etuosakkeilla oli etuoikeus 8 % osinkoon osakkeen nimellisarvosta. Jos kantaosakkeelle maksettaisiin enemmän osinkoa, etuosakkeet saisivat lisäksi puolet kantaosakkeiden osingon ja 8 prosentin erotuksesta. Osinko-oikeuden vastapainoksi etuosakkeen äänivalta oli vain 1/10 kantaosakkeen äänioikeudesta.


title: Suomen Yhdyspankki

text: Osakesarjoja tuli kolme vuonna 1984. Tuolloin perustettiin ns. vapaa osakesarja, jota ulkomaalaisetkin saivat omistaa. Kantaosakkeet olivat A-osakkeita. Etuosakkeet olivat B-osakkeita. Vapaat osakkeet olivat C-osakkeita. Vapaa osakesarja perustettiin, koska muita osakkeita koski lain omistusrajoitus, jonka mukaan suomalaisten yhtiöiden osakkeita ei saanut omistaa muu kuin Suomen kansalainen. C-osake antoi saman osingon kuin A-osake mutta saman äänivallan kuin B-osake.


title: Suomen Yhdyspankki

text: C-osakkeista ei tullut menestystä. Niitä oli vähän ja markkina pysyi epälikvidinä, mikä heikensi C-sarjan kurssikehitystä. Kun osakkeiden ulkomaalaisrajoituksia lievennettiin, vapaasta osakesarjasta päätettiin luopua. C-osakkeet yhdistettiin A-osakkeisiin 23.12.1993.


title: Suomen Yhdyspankki

text: Yhdyspankki maksoi osinkoa joka vuosi 1950–1990. Aluksi osinko oli 16–18 % nimellisarvosta, mikä oli sekä nimellisarvoon että pörssikurssiin nähden korkea osinkotuotto. 1960-luvun puolimaista aina 1980-luvun lopulle saakka osinko oli 13–14 % nimellisarvosta. Eräinä juhlavuosina maksettiin lisäksi bonusosinkoa. Osinko jätettiin pankkikriisin johdosta kokonaan maksamatta vuosina 1991–1995.


title: Suomen Yhdyspankki

text: Osingon lisäksi osakkeenomistajat saivat etuoikeuden merkitä pankin osakkeita osakeanneissa edullisempaan hintaan. Osakeantivuosina SYP:n osakkeen tuotto olikin korkeampi kuin pelkkä osinkotuotto.


title: Suomen Yhdyspankki

text: B-osakkeiden omistajat hyötyivät osinkoetuoikeudestaan ainoastaan kerran. Vuonna 1996 B-osakkeille maksettiin 16 %:n osinko A-osakkeen omistajien tyytyessä 2 %:iin. Korkea tuotto johtui siitä, että osinko oli jäänyt edellisvuonna maksamatta. Osinko oli jäänyt maksamatta jo viitenä vuonna peräkkäin, mutta neljää aiempaa vuotta ei B-osakkeen omistajille korvattu, koska osinko-oikeuden kumuloitumista koskeva määräys puuttui yhtiöjärjestyksestä.


title: Suomen Yhdyspankki

text: Yhdyspankki järjesti historiansa aikana lukuisia osakeanteja. Pankin täytyi kasvattaa osakepääomaansa ylläpitääkseen vakavaraisuuttaan. Vakavaraisuutta täytyi lisätä korkean inflaation ja pankin toiminnan kasvamisen johdosta.


title: Suomen Yhdyspankki

text: 1980-luvulla SYP toteutti yhdeksän osakeantia. Niistä kolme oli yleisöanteja ja neljä suunnattua antia. Yleisöanteja markkinoitiin näkyvästi. Vuonna 1984 toteutettiin nk. miljardianti, jolla kerättiin varoja lähes miljardi markkaa. Miljardiannin johdosta pääjohtaja Mika Tiivola sai lisänimekseen Miljardi-Mika.


title: Suomen Yhdyspankki

text: Viimeiset kolme osakeantia toteutettiin vuonna 1993. Niillä vakiinnutettiin pankin vakavaraisuutta ja asemaa pankkikriisin aikana ja hankittiin neljäsosa Suomen Säästöpankista.


title: Suomen Yhdyspankki

text: Pohjoismaiden Yhdyspankki teki aikanaan lajissaan suurimman lahjoituksen, kun se 100-vuotispäivänään 21. toukokuuta 1962 lahjoitti Oulun yliopiston ylioppilaskunnalle Oulun Myllytullissa sijaitsevan kulttuurihistoriallisesti merkittävän entisen porvariskoti Rauhalan. Lahjoitushetkellä lahjoituksen arvo oli 30 miljoonaa markkaa.


title: Saverio Mercadante

text: Giuseppe Saverio Raffaele Mercadante (16. syyskuuta 1795, Bari – 17. joulukuuta 1870, Napoli) oli italialainen klassisen musiikin, erityisesti oopperoiden säveltäjä. Kevyemmän musiikin puolella hänet tunnettaneen parhaiten E-mollihuilukonserttonsa "Rondò Russo" -osasta tehdyistä kansanomaisista sovituksista.


title: Saverio Mercadante

text: Mercadante syntyi Barissa, mutta opiskeli Napolissa. Hän aloitti uransa soitinmusiikin säveltäjänä. Myöhemmin hän kiinnostui enemmän oopperasta. Mercadante toimi Wienissä, Madridissa ja Lissabonissa ennen palaamistaan Italiaan vuonna 1831.


title: Tinapilli

text: Tinapilli () on irlantilaisessa kansanmusiikissa ja muuallakin Britteinsaarilla varsin yleisesti käytettävä huilun sukuinen puhallinsoitin. Se muistuttaa jonkin verran nokkahuilua, koska ääni muodostuu siinä puhallusilman virratessa ääniaukosta ulos puhallettaessa suoraan soittimen päässä olevaan puhallusreikään.


title: Tinapilli

text: Tinapillit on alun perin valmistettu käsityönä läkkipellistä, joka taivutettiin putken muotoon joko suoraksi putkeksi tai kartiomaiseksi, puhallusreiästä toisessa päässä olevaan ilman ulostuloaukkoon lievästi halkaisijaltaan kaventuvaksi putkeksi, jonka sauma tinattiin kiinni koko putken pituudelta. Puhallusreikä saatiin näihin alkuperäisiin tinapilleihin aikaiseksi sovittamalla tiiviisti pieni puupala siihen päähän, johon puhalletaan, siten että puupalan yläpuolelle jäi kapea aukko, josta puhallusilma kulkee ääniaukon läpi. Peltirunkoon on tehty sopiva painauma ääniaukon kohdalle, jotta pillimäinen huiluääni syntyisi soittimeen puhallettaessa.


title: Tinapilli

text: Tinapillissä on kuusi reikää (molempien käsien etu-, keskisormille ja nimettömälle) joilla säädellään putken pituutta eli äänen korkeutta. Ylempi oktaavi muodostetaan ylipuhaltamalla ylä-äänisävelsarjan avulla kuten poikkihuilussa tai nokkahuilussa (vrt. oktaavireikä puoliksi peitetty).


title: Tinapilli

text: Tinapillillä soitetaan useimmiten D-duurissa, ja tällöin puhutaan D-tinapillistä, joka on yleisin ja myös aloittelijalle sopivin tinapilli. Se on pituudeltaan hieman lyhyempi kuin sopraanonokkahuilu, koska alin ääni on kaksiviivainen D. Lisäksi saatavana on lyhyempiä ja pidempiä tinapillejä, jotka sopivat muihin sävellajeihin (yleisimmät ovat C-, G-, E-, Eb-, A-, Bb-, F-tinapilli), joten soittaja voi tarpeen mukaan tinapilliä vaihtamalla vaihtaa toiseen sävellajiin kulloinkin soitettavasta kappaleesta riippuen muuttamatta kuitenkaan sormituksia. Tarvittaessa voidaan apusormituksilla (esimerkiksi puoli reikää peittämällä) saada aikaan myös joitain paikallisia korotuksia/alennuksia (D-tinapillissä: C# → C ja G → G#), mutta tällöin äänen vire ja puhtaus eivät ole aivan kohdallaan.


title: Tinapilli

text: Oktaavia alempaan rekisteriin valmistetaan myös tinapillejä, joita kutsutaan nimellä "low whistle" (matala tinapilli). Näistä yleisimmät ovat D- ja C-tinapillit, joista jälkimmäinen vastaa pituudeltaan suunnilleen poikkihuilua.


title: Tinapilli

text: Nykyisin tinapillejä valmistetaan enimmäkseen halpoina tehdasvalmisteisina malleina, joissa on muovinen suukappale, johon puhallusreikä ja ääniaukko on valettu muotissa valmiiksi. Soittimen runko on suora metalliputki (esimerkiksi sinkkiä, nikkeliä tai alumiinia), johon reiät on porattu tuotantolinjalla koneellisesti. Näille tehdasvalmisteisille halvoille tinapilleille on vakiintunut nimitys "penny whistle". Aloittelijalle tällainen halpa tinapilli on hyvä vaihtoehto.


title: Tinapilli

text: Ammattilaiskäytössä ovat yleistyneet käsinvalmistetut tinapillit, mutta myös halpoja tinapillejä suositaan kansanmusiikkipiireissä. Kokonaan peltisissä tinapilleissä (esimerkiksi Clarke original) ääni on suukappaleen muotoilusta johtuen hieman tuhiseva eikä niitä yleensä pysty virittämään.


title: Tinapilli

text: Muovisella suukappaleella varustettuja tinapillejä voi virittää liottamalla ensin kuumalla vedellä liimaus pois suukappaleen ja metallirungon välistä. Sen jälkeen voidaan tinapillin suukappaletta pyörittämällä ja vetämällä tai työntämällä laskea tai nostaa soittimen virettä. Tinapillejä valmistetaan käsin myös puusta, metallista ja muovista.


title: Tinapilli

text: Tinapillin valmistaminen on verrattain helppoa, ja verkosta löytyykin ohjeita, joiden avulla tinapillin voi rakentaa itse.


title: From Hell

text: From Hell, televisioesityksessä käytetty myös nimeä Viiltäjä, on vuonna 2001 valmistunut kauhuelokuva, joka perustuu löyhästi Alan Mooren ja Eddie Cambellin "Helvetistä"-sarjakuvaan. Elokuvassa pohditaan Viiltäjä-Jackin henkilöllisyyttä ja motiiveja. Hughesin veljesten ohjaaman trillerin pääosia esittävät Johnny Depp ja Heather Graham.


title: From Hell

text: Prostituoituja alkaa kuolla mystisesti Lontoossa ja komisario Frederick Abberline (Depp) alkaa tutkia murhia. Tutkimuksia tehdessään hän tapaa prostitoidun Mary Kellyn (Graham) ja rakastuu tähän, mutta Viiltäjä-Jack varjostaa heidän onneaan.


title: Leonid Kravtšuk

text: Leonid Makarovytš Kravtšuk (, s. 10. tammikuuta 1934) on ukrainalainen poliitikko. Hän oli Ukrainan ensimmäinen presidentti joulukuusta 1991 heinäkuuhun 1994.


title: Leonid Kravtšuk

text: Kravtšuk syntyi Velyky Žytynissä (nykyisin Rivnen alueella), joka oli tuolloin osa Puolaa. Alue liitettiin Ukrainan neuvostotasavaltaan toisen maailmansodan jälkeen. Kravtšuk liittyi Ukrainan kommunistiseen puolueeseen 1958. Hän toimi sen agitprop-osastossa ja nousi lopulta Ukrainan politbyrooseen 1989 ja korkeimman neuvoston (Verh'ovna Rada) puhemieheksi 1990. Neuvostoliiton hajotessa hän oli kolmannella sijalla Ukrainan puolueen johdossa, mutta Neuvostoliiton heiketessä Kravtšukiksta tuli tasavallan päämies. Hän erosi NKP:sta elokuussa 1991 ja alkoi tukea Ukrainan itsenäisyysliikettä. Hän julisti tukensa itsenäisyydelle Neuvostoliiton elokuun 1991 vallankaappausyrityksen jälkeen. Myöhemmin samana vuonna hänet valittiin Ukrainan presidentiksi ensimmäisissä vaaleissa.


title: Leonid Kravtšuk

text: Kravtšuk vastusti Venäjän painostusta yhteisten asevoimien ja valuutan säilyttämisestä. Hän luopui myös Ukrainan maaperälle jääneistä ydinaseista. Kravtšukin toimia yksityistämisessä on arvosteltu. Hän ei kyennyt estämään korruptiota yksityistämisen yhteydessä, eikä saanut aikaan tehokkaita taloudellisia päätöksiä. Ukrainan inflaatio oli vuosina 1992–1994 10 000% vuodessa. Palkkoja ei maksettu ja suurimmaksi osaksi Odessassa kotisatamaansa pitänyt maailman suurin kauppalaivasto myytiin ulkomaille.


title: Leonid Kravtšuk

text: 5. huhtikuuta 1992 Kravtšuk allekirjoitti määräyksen pikaisista toimista Ukrainan asevoimien perustamiseksi. Sen mukaan entisen Neuvostoliiton laivaston Ukrainan alueen Mustanmeren tukikohdissa olevat yksiköt siirtyvät Ukrainan alaisuuteen. Tämä aiheutti pitkällisen kiistan Venäjän kanssa, joka myös halusi alukset alaisuuteensa. Vähän ennen Kravtšukin kauden loppua, huhtikuussa 1994 sovittiin Venäjän saavan 80–85 % kalustosta.


title: Leonid Kravtšuk

text: Kravtšuk pyrki toiselle kaudelle vuoden 1994 vaaleissa, mutta hävisi pääministerilleen Leonid Kutšmalle pääasiassa teollistuneen venäjänkielisen Kaakkois-Ukrainan äänillä. Kutšma kävi kampanjaansa korruption vastustuksen, talousuudistusten ja Venäjään integroitumisen teemoilla.


title: Leonid Kravtšuk

text:
Häviönsä jälkeen Kravtšuk liittyi liikemies/poliittiseen Dynamo-ryhmään. Oligarkkien kuten Viktor Medvedtšukin ja Hryhori Surkisin johtama ryhmä on järjestäytynyt Ukrainan yhdistyneeksi sosiaalidemokraattiseksi puolueeksi (Соціал-демократична партія України (об’єднана), СДПУ (о)). Nimestään huolimatta SDPUo yhdistetään yleisesti suurpääomaan, järjestäytyneeseen rikollisuuteen, korruptioon ja presidentti Leonid Kutšman tukemiseen. Surkisilta kiellettiin vuonna 2004 pääsy Yhdysvaltoihin vuoden 2004 presidentinvaaleihin liittyneiden epäselvyyksien vuoksi. Ryhmä on myös venäläismielinen ja USA/NATO-vastainen.
Hän on tukenut Janukovytšiä.
Kravtšuk on edelleen aktiivinen politiikassa, Radan jäsen ja SDPUo:n parlamenttiryhmän johtaja vuodesta 2002.


title: Leonid Kravtšuk

text: Kravtšuk on naimisissa, hänellä on lapsia ja lapsenlapsia. Hänen harrastuksiinsa kuuluvat lukeminen ja shakki.


title: Throw Rag

text: Throw Rag on yhdysvaltalainen punk rock -yhtye. Tällä hetkellä yhtyeen laulajalla, Captain Sean Doella, on myös toinen yhtye nimeltään Charley Horse, jossa on jäseniä muun muassa Nashville Pussysta.


title: Laila Brenden

text: Laila Brenden (s. 1956) on norjalainen kirjailija, joka työskentelee myös kustannustoimittajana. Hän on syntynyt Oslossa ja asuu nykyään Jessheimissa. Brenden aloitti kirjallisen uransa kirjoittamalla tietokirjoja lapsille, ja on jatkanut kirjoittamistaan siirtymällä viihderomaanien pariin. "Hannah"-sarja on hänen ensimmäinen romaanisarjansa, ja sitä on myyty Skandinaviassa miljoona kappaletta. Se on sukutarina, jonka tapahtumat sijoittuvat 1800-luvun Hemsedaliin. "Hannah"-sarjassa on julkaistu tähän mennessä nämä kirjat (nimisuomennokset norjankielisten nimien mukaan):Näiden lisäksi Brenden on kirjoittanut Trond Vidar Vedumin kanssa lintukirjan nimeltä "Bli kjent med fuglene". Kuvituksen kirjaan on tehnyt Trond Hugskott.


title: Optinen tulostin

text: Optinen tulostin (ammattikielellä yleensä "optinen printteri") on laite, jossa yksi tai useampi elokuvaprojektori on yhdistetty mekaanisesti elokuvakameraan. Optista tulostinta voidaan käyttää erikoistehosteiden teossa sekä kopioitaessa ja restauroitaessa vanhaa filmimateriaalia.


title: Optinen tulostin

text: Tyypillisiä optisia tehosteita ovat erilaiset häivytykset, ristikuvat, hidastukset, nopeutukset ja mattetyöt. Monimutkaisemmissa töissä yhteen otokseen tai kohtaukseen on yhdistetty kymmeniä eri elementtejä.


title: Optinen tulostin

text: Ensimmäiset optiset tulostimet otettiin käyttöön jo 1920-luvulla, ja kehitys jatkui 1980-luvulle saakka, jolloin optiset tulostimet olivat tietokoneohjattuja. Saman vuosikymmenen loppupuolelta alkaen digitaaliset erikoistehosteet vähitellen syrjäyttivät optiset tulostimet, joita käytetään nykyisin lähinnä yksinkertaisiin häivytyksiin tai muunnettaessa filmiformaatti toiseen, esimerkiksi tehtäessä stä kopio.


title: Stanislav Šuškevitš

text: Stanislau Stanislavavitš Šuškevitš (, łacinkaksi "Stanislaŭ Stanislavavič Šuškievič", , s. 15. joulukuuta 1934 Minsk) oli Valko-Venäjän korkeimman neuvoston puhemies ja virallinen valtionpäämies 1991–1994. Hän tuki markkinatalousuudistuksia ja oli avainhenkilönä luotaessa Itsenäisten valtioiden yhteisöä.


title: Stanislav Šuškevitš

text: Ennen valtion johtoon tulemistaan Šuškevitš oli tiedemies ja fysiikan ja matematiikan tohtori, Valko-Venäjän akatemian jäsen, useiden oppikirjojen kirjoittaja ja julkaissut yli 150 artikkelia.


title: Stanislav Šuškevitš

text: Šuškevitš allekirjoitti Venäjän Boris Jeltsinin ja Ukrainan Leonid Kravtšukin kanssa 8. joulukuuta 1991 Belavežkaja Puštšassa julistuksen, jossa Neuvostoliitto julistettiin hajonneeksi ja korvattiin Itsenäisten valtioiden yhteisöllä.


title: Stanislav Šuškevitš

text: Vuoden 1993 lopulla parlamentin korruption vastaisen komitean puhemies Aleksandr Lukašenko syytti 70 hallituksen virkamiestä, mukaan lukien Šuškevitšia korruptiosta ja valtion varojen kavaltamisesta. Lukašenkon syytökset johtivat luottamusäänestykseen, jonka Šuškevitš hävisi. Häntä seurasi pääministeri Vjatšeslav Kebitš. Myöhemmissä tutkimuksissa syytökset Šuškevitšia vastaan osoitettiin vääriksi.


title: Stanislav Šuškevitš

text: Heinäkuussa 1994 järjestetyissä ensimmäisissä presidentinvaaleissa kuudesta ehdokkaasta Kebitšiä pidettiin voittajaehdokkaana. Ensimmäisellä kierroksella Lukašenko sai kuitenkin 45 % äänistä, Kebitš 15 % ja Šuškevitš 10 %.


title: Stanislav Šuškevitš

text: Vuonna 2002 Šuškevitš haastoi Valko-Venäjän sosiaaliministeriön oikeuteen: inflaation vuoksi hänen eläkkeensä oli vain 1,80 Yhdysvaltain dollaria kuukaudessa.


title: Stanislav Šuškevitš

text: Hän yritti pyrkiä ehdokkaaksi parlamenttivaaleihin vuonna 2004, mutta ehdokasrekisteröinti estettiin.


title: Saturnus (jumala)

text: Saturnus oli roomalaisessa mytologiassa sadonkorjuun jumala. Kreikkalaisessa mytologiassa häntä vastasi Kronos. Saturnus kuvataan usein vanhaksi mieheksi, jolla on puujalka ja kädessään viikate.


title: Saturnus (jumala)

text: Roomalaisen tarun mukaan Saturnus oli paennut Italiaan sen jälkeen, kun Zeus oli ottanut hänen paikkansa kreikkalaisen jumalmaailman valtiaana. Roomassa Saturnus joutui jakamaan vallan Janiculum-kukkulalta käsin hallitsevan Januksen kanssa. Saturnus itse perusti tarun mukaan Capitoliumille "Saturnia"-nimisen yhdyskunnan – tarinassa saattaa olla jopa jotain perää, sillä kukkulalta on löytynyt jäänteitä pronssikautisesta asutuksesta. Roomalaiset muistelivat myöhemmin Saturnuksen hallintoaikaa kultaisena aikana, jolloin he oppivat viljelemään maata ja kunnioittamaan lakeja.


title: Saturnus (jumala)

text: Saturnus oli myös ylijumala Juppiterin isä, jonka tämä syrjäytti valtaistuimelta.


title: Saturnus (jumala)

text: Saturnuksen kulttipaikka sijaitsi Roomassa Capitoliumin juurella. Aluksi se oli pelkkä avoimen taivaan alla sijaitseva alttari, mutta kuningasajan lopulla paikalle rakennettiin temppeli, joka pyhitettiin Saturnukselle 498 eaa. Myöhemmin temppeli on rakennettu useaan kertaan uudestaan. Temppelin yhteydessä sijaitsi Rooman valtion rahasto, "aerarium Saturni".


title: Saturnus (jumala)

text: Planeetta Saturnus on nimetty Saturnus-jumalan mukaan. Sitä on astrologiassa pidetty "melankolisena planeettana", jonka vaikutuksen alla syntyneet ovat kylmiä, kuivia ja epäystävällisiä. Saturnus-planeettaan liitetyt myönteiset ominaisuudet ovat puolestaan huolellisuus, kestävyys ja kärsivällisyys, jotka ilmeisesti liittyvät planeetan pitkään kiertorataan.


title: Saturnus (jumala)

text: Saturnuksen kunniaksi vietettiin keskitalvenjuhlaa Saturnaliaa.


title: Sylvester

text: Sylvester on miehen etunimi. Se on peräisin latinasta ja tarkoittaa metsäläistä, metsässä asuvaa.


title: Sylvester

text: Sylvesterin nimipäivä on 31. joulukuuta, Pyhän Sylvesterin eli paavi Sylvester I:n kuolin- ja muistopäivänä. Koska päivä on vuoden viimeinen eli uudenvuodenaatto, merkitsee nimi Sylvester tai Silvester useissa kielissä, muun muassa saksassa, myös uudenvuodenaattoa.


title: Sylvester

text: Suomessa nimi Sylvester on 1900-luvun alusta vuoden 2009 loppuun mennessä annettu 940 henkilölle, joista 23 on naisia.Nimi Sylvester esiintyy myös sukunimenä, esimerkiksi seuraavilla henkilöillä:


title: Salamaseepra

text: Salamaseepra ("Racing Stripes") on elokuva, joka sai ensi-iltansa 10. kesäkuuta 2005. Elokuva kertoo seeprasta nimeltä Salama. Salama varttuu yhdessä kilpahevosten kanssa ja haluaa itsekin kilparatsuksi.


title: Middle East Airlines

text: Middle East Airlines on libanonilainen lentoyhtiö, joka liikennöi Lähi-itään, Eurooppaan ja Aasiaan. Sen päälentoasema on Rafik Haririn kansainvälinen lentoasema Beirutissa, jossa myös yhtiön päämaja sijaitsee. Lentoyhtiö liittyi 28. kesäkuuta 2012 SkyTeam-alianssiin.


title: Middle East Airlines

text: Middle East Airlines on Arab Air Carriers Organizationin jäsen.


title: Middle East Airlines

text: Heinäkussa 2017:


title: Waltari (yhtye)

text: Waltari on suomalainen vuonna 1986 Helsingissä perustettu crossover- ja metalliyhtye. Bändi perustettiin alun perin taistelemaan rock'n'rollin monimuotoisuuden ja vallankumouksellisuuden puolesta sekä rockin henkistä taantumista vastaan. Laulaja-basisti Kärtsy Hatakan sanoittamat laulut kertovat ihmisen sisäisen vapautumisen ja avomielisyyden uudelleen löytämisestä. Myös maailman raakuus ja ahdistus huokuu paikoitellen lyriikoista välillä sarkastisessa muodossa – vastoinkäymiset on tarkoitettu voitettavaksi. Huomattavin elementti musiikissa on crossoveriksi taipuva tyylisuuntien laajuus: hallitsevimpia elementtejä metallipohjaisessa musiikissa ovat muun muassa elektroninen musiikki, pop, rap, funk, kansanmusiikki ja taidemusiikki. Waltarin musiikille pohjan luovat metallityylitkin vaihtelevat, ja esimerkiksi vuoden 1996 albumi "Yeah! Yeah! Die! Die! Death Metal Symphony in Deep C" on yhdistelmä death metalia ja klassista musiikkia.


title: Waltari (yhtye)

text: Yhtye oli 1990-luvun alussa pohjustamassa suomalaisten metalliyhtyeiden myöhempää menestystä Euroopassa. Waltari teki lukuisia kiertueita Euroopassa esiintyen muun muassa Roskilden ja Wackenin festivaaleilla. Kaikkiaan yhtye on tehnyt neljätoista Euroopan laajuista kiertuetta sekä pienempiä kiertueita Japanissa ja Yhdysvalloissa.


title: Waltari (yhtye)

text: Waltari on julkaissut 13 kokopitkää albumia, projektilevyn Angeleiden kanssa sekä neljä kokoelmalevyä, joissa kussakin on mukana ennen julkaisematonta materiaalia.


title: Jäänmurtaja Urho

text: Urho kuuluu 1970-luvulla rakennettujen vahvojen jäänmurtajien sarjaan, jonka avulla on taattu myös Perämeren satamien ympärivuotinen liikenne. Sarjan ensimmäisenä edustajana valmistui Ruotsin merenkulkuhallituksen Atle syksyllä 1974. Jäänmurtajaksi ja Suomen valtion edustuslaivaksi rakennettu Urho aloitti kauppalaivojen avustamisen maaliskuussa 1975. Nimensä tämä valmistuessaan Suomen suurin ja vahvin murtaja on saanut kastajansa, presidentti Urho Kekkosen mukaan.


title: Jäänmurtaja Urho

text: Urho ja sen sisaralukset Atle, Frej, Sisu ja Ymer suunniteltiin Wärtsilän Helsingin telakan, Suomen merenkulkuhallituksen ja Ruotsin Sjöfartsverketin yhteistyönä. Uuden jäänmurtajatyypin kulkua jäissä tutkittiin ennakkoon Helsingin Vallilan väestönsuojaan rakennetussa jäädytettävässä koealtaassa, joka oli lajissaan toinen maailmassa.


title: Jäänmurtaja Urho

text: Telakan laatima Urhon suunnitelma lähetettiin kaikille vanhoille murtajille tutkittavaksi. Palautteen vuoksi mm. hyttijärjestelyt ja komentosilta piirrettiin uudelleen moneen kertaan. "Aika onnistunut" on murtajan rakentamista yhdeksän kuukauden ajan valvoneen merikapteeni Tom Artelan mielipide Urhosta. Artela toimi sittemmin Urhon päällikkönä vuodet 1975–1995.


title: Jäänmurtaja Urho

text: Miehistön ja valtiovieraiden mukavuuden takaamiseksi kaikki asuintilat sijaitsevat konekuilusta erillään olevassa kansirakennuksessa, eivätkä enää vanhojen murtajien tapaan kannen alla. Tämä vaimentaa osaltaan koneiden ja jäiden tuottamaa melua. Aluksella on myös kirjasto, kuntosali, kaksi saunaa ja uima-allas. Aluksen salongissa on kuvanveistäjä Ben Renwallin tekemä presidentti Kekkosen muotokuva muistuttamassa kastajasta ja salongin seinällä kuvanveistäjä Eila Hiltusen laivateräksestä hitsaama korkokuva "Ahtojäät".


title: Jäänmurtaja Urho

text: Uutena suunnitteluratkaisuna Urhossa on kaksi peräsintä, jotka sijaitsevat peräpotkurien vesivirrassa parantamassa aluksen kääntymiskykyä. Urhon akseliteho on 16 200 kilowattia, jolla pyöritetään kahta peräpotkuria ja kahta keulapotkuria. Murtajan pääteho saadaan viidestä 485 kierrosta minuutissa pyörivästä Wärtsilän Turun telakan lisenssillä valmistamasta dieselmoottorista. Jokainen 3 700 kilowatin moottori käyttää Strömbergin tasavirtageneraattoria. Yhden kaksoisankkurigeneraattorin teho on 2×1 735 kW, jännite 2×534 V ja päävirta 3 250 A.


title: Jäänmurtaja Urho

text: Kummallekin peräpotkurimoottorille (2 kpl 2×2 455 kW) voidaan kytkeä korkeintaan kolme generaattoripuolikasta ja kummallekin keulapotkurimoottorille (2 kpl 2×1 605 kW) korkeintaan kaksi generaattoripuolikasta. Näin tehojakautuma täydellä teholla on 60 prosenttia peräpotkureille ja 40 prosenttia keulapotkureille. Strömbergin valmistamien potkurimoottorien tehoa ja pyörimisnopeutta säädetään muuttamalla päägeneraattorien magnetointia. Keulapotkurit pyörivät sisäänpäin, jolloin ne työntävät eteenpäin ajettaessa vettä rungon alle. Tämän vesihuuhtelun tehtävänä on pienentää jään ja rungon välistä kitkaa. Peräpotkurit sen sijaan pyörivät ulospäin, jotta vesivirta työntäisi jääpalat ehjän jään alle ja murrettu uoma näin puhdistuisi.


title: Jäänmurtaja Urho

text: Apukoneina on neljä 750 kierrosta minuutissa pyörivää Wärtsilä Vasa 624TS -dieselmoottoria yhdistettynä Strömbergin apugeneraattoreihin, joiden kunkin teho on 785 kVA. Urhon polttoaineenkulutus on suurimmillaan 105 kuutiometriä vuorokaudessa, ja polttoainetankkien tilavuus on 2 000 m³. Urhon tankit eivät rajoitu suoraan ulkolaidoitukseen, jotta mahdollinen pohjakosketus ei aiheuttaisi öljyvuotoa mereen.


title: Jäänmurtaja Urho

text: Vaikeissa jääolosuhteissa kulkua varten Urhossa on kallistusjärjestelmä, jonka kolmesta pumpusta kukin voi siirtää 230 kuutiometriä vettä minuutissa. Näin 610 kuutiometriä painolastivettä siirtyy toisen laidan säiliöistä toisen laidan säiliöihin 50 sekunnissa ja Urho saadaan kallistumaan 13 astetta.


title: Jäänmurtaja Urho

text: Urhon työura alkoi maanantaina 10. maaliskuuta vuonna 1975, kun se suuntasi kohti Kemiä päällikkönään merikapteeni Tom Artela ja konepäällikkönään ylikonemestari Markku Vehanen. Ensimmäinen korkean tason edustustehtävä oli seuraavana kesänä: Yhdysvaltain presidentti Gerald Ford saapui 29. heinäkuuta Euroopan turvallisuus- ja yhteistyökonferenssiin (Etyk) tutustuen myös Urhoon ja sen saunaan.


title: Jäänmurtaja Urho

text: Kuningatar Elisabet II:n Suomen vierailun yhteydessä 26. toukokuuta 1976 prinssi Philip tutustui Wärtsilän Helsingin telakkaan. Paikalla oli myös Urho, jonka tekniikkaan kokeneena merenkävijänä tunnettu prinssi kiinnostuneena tutustui. Telakalla rakenteilla olevaan Finnjetiin prinssi ei ehtinyt tutustua muuten kuin katselemalla sitä Urhon komentosillalta.


title: Jäänmurtaja Urho

text: Itävallan liittopresidentti Rudolf Kirchschläger kokeili Urhon ohjausta 17. maaliskuuta 1977 Oulun edustalla. Ohjauskokeilun vuoksi M/S Minicloud joutui odottelemaan sellulastissa jäihin juuttuneena puoli vuorokautta ennen kuin murtaja ehti paikalle.


title: Jäänmurtaja Urho

text: Aina Urho ei ole pystynyt hoitamaan saamiaan edustustehtäviä. Huhtikuun lopulla 1980 Urhon piti lähteä Hampuriin mainostamaan suomalaista laivanrakennustaitoa, mutta miehistö ja radiosähköttäjät olivat lakossa. Lakon sovittelu kyllä käynnistettiin, mutta lakko jatkui, eikä Urho päässyt Saksaan vaan kellui Kemin satamassa.


title: Jäänmurtaja Urho

text: Vuonna 1981 Urhon kestävyyttä koeteltiin useampaan kertaan. Ensin vaurioituivat kansi ja irtaimisto myrskyssä Bengtskärin luona 15. tammikuuta. Seuraavaksi Urho raapiutui kiveen 23. toukokuuta, kun se oli kuljettamassa Kanadan kenraalikuvernööri Edward Schreyeriä Helsingistä Sköldvikiin. Urho pystyi kuitenkin jatkamaan matkaansa omin voimin. Kiveen raapaisu 50 metrin päässä väylältä rikkoi vasemman keulapotkurin ja teki 30 metriä pitkän, puoli metriä syvän painauman. Urho vesitiivistettiin väliaikaisesti ja kolmeviikkoinen korjaus tehtiin syksyllä. Korjaus maksoi valtiolle 5,1 miljoonaa markkaa.


title: Jäänmurtaja Urho

text: Merenkulkulaitoksen alusrekisteriin Urho merkittiin 14. toukokuuta 1985, sillä se oli lähdössä etelään. Seuraavana päivänä murtaja lähti Katajanokalta määränpäänään Lontoo. Urho oli ensimmäinen jäänmurtaja Thamesjoella ja rannoilla riitti katsojia. Urhokin oli ensimmäistä kertaa näin etelässä. Vierailun syynä oli kansallisessa merimuseossa (National Maritime Museum) 22. toukokuuta avattu Sea Finland -näyttely. Tavalliset englantilaiset eivät murtajalle päässeet. He saivat katsella alusta rannalta. Kutsuvieraat sen sijaan kuljetettiin veneellä Urhon vierellä olevalle ponttonille, josta noustiin murtajaan. Korkea-arvoisin vieras oli ulkoministeri Sir Geoffrey Howe.


title: Jäänmurtaja Urho

text: Tammikuussa 1984 alus telakoitiin Wärtsilän Turun kuivatelakassa. Murtajan komentosilta uudistettiin Wärtsilän Kotkan telakalla 17. elokuuta 1989 – 13. helmikuuta 1990. Telakka vaihtoi tänä aikana sekä nimeä että omistajaa. Vuonna 2002 murtajaan asennettiin Eutelsatin VSAT online satelliittiviestintäjärjestelmä. Urho on myös mukana vuonna 2005 julkaistussa postimerkkivihkossa, jossa kuvataan neljä jäänmurtajaa.


title: Jäänmurtaja Urho

text: Urho oli lähistöllä, kun M/S Sally Albatross ajoi karille Porkkalan sisääntuloväylällä 1994. Uppoavassa aluksessa olleet 1 101 matkustajaa ja 159 henkilökuntaan kuuluvaa evakuoitiin ensin Urhoon ja muihin aluksiin. Myöhemmin heidät siirrettiin Saint Patrick II:een ja tuotiin Helsinkiin.


title: Jäänmurtaja Urho

text: Länsi-Saksan liittopresidentti Richard von Weizsäcker vieraili Urholla 7. maaliskuuta 1985. "Tämä on ollut ainutlaatuinen elämys", lausui löylyn punoittama presidentti tyytyväisenä. – Urho tuntuu pystyvän muuhunkin kuin pelkkään jäänmurtoon.


title: Neliapila

text: Neliapila on harvinainen muunnos yleisestä kolmilehtisestä apilasta. Neliapilan löytämisen uskotaan tuottavan onnea.


title: Neliapila

text: Neliapiloita etsivät henkilöt huomaavat, että tietyltä alueilta löytyy enemmän neliapiloita kuin joltain toiselta alueelta, mikä saattaa johtua erilaisesta kasvualustasta ja muista ilmiöistä, kuten saasteista, maan koostumuksesta tai muista ympäristöllisistä tekijöistä. Guinnessin ennätysten kirjan mukaan ennätysmäärä lehtiä apilalla on 56.


title: Neliapila

text: On arvioitu, että on yksi neliapila jokaista kymmentätuhatta kolmilehtistä apilaa kohden.


title: Neliapila

text: Se, onko neliapila geneettisen vai ympäristöllisen syyn seuraus, on väittelyn kohteena. Neliapilan harvinaisuus ja laajalle levinneisyys vihjaa, että nelilehtisyyden aiheuttaa geeni, mutta ympäristön muutokset eivät ole poissuljettuja vaihtoehtoja.


title: Václav Klaus

text: Václav Klaus (s. 19. kesäkuuta 1941 Praha) on tšekkiläinen oikeistopoliitikko ja Tšekin tasavallan toinen presidentti. Hänet valittiin presidentiksi helmikuussa 2003 Václav Havelin seuraajaksi, ja helmikuussa 2008 vielä toiselle viisivuotiskaudelle. Vuosina 1992–1997 Klaus toimi Tšekin pääministerinä. Nykyään hänet tunnetaan ulkomailla myös skeptisestä suhtautumisesta Euroopan unioniin ja ihmisen aiheuttamaan ilmastonmuutokseen. Hän on myös kirjoittanut kolmisenkymmentä kirjaa.


title: Václav Klaus

text: Klaus opiskeli taloustieteitä ja valmistui vuonna 1963. Hän työskenteli myös Italiassa 1966 ja Yhdysvalloissa 1969. Hän pyrki jatkotutkintoon taloustieteissä, mutta jätti jatko-opinnot kesken ja siirtyi Tšekkoslovakian valtionpankkiin 1970.


title: Václav Klaus

text: Václav Klaus ryhtyi täyspäiväisesti politiikkaan vuoden 1989 samettivallankumouksen jälkeen. Kansalaisfoorumin jäsenenä ja myöhemmin puheenjohtajana hänestä tuli valtiovarainministeri. Huhtikuussa 1991 hän oli perustamassa kansalaisdemokraattista puoluetta (Občanská demokratická strana, ODS), josta tuli vahvin ja oikeistolaisin kansalaisfoorumista eronneista ryhmistä. Hän oli sen puheenjohtajana syksyyn 2002 asti. Valtiovarainministerinä hän aloitti laajan valtion omaisuuden yksityistämisen kansalaisille jaettavin kupongein.


title: Václav Klaus

text: Kesäkuussa 1992 ODS voitti vaalit uudistusohjelmallaan. Slovakiassa voittaja oli kuitenkin Vladimír Mečiarin kansallismielinen HZDS. Slovakkien vaatimukset suuremmasta itsemääräämisoikeudesta olivat ristiriidassa tšekkipoliitikkojen kannattaman keskitetyn liittovaltiomallin kanssa. Mečiar ja Klaus päättivät ilman kansanäänestystä hajottaa Tšekkoslovakian ja luoda kaksi itsenäistä valtiota. Näin heistä tuli molemmista valtioidensa pääministereitä 1. tammikuuta 1993.


title: Václav Klaus

text: Klaus jatkoi pääministerinä vuoden 1996 vaalien jälkeen, mutta ODS:n voitto oli pienempi ja hallitusta vaivasivat talousongelmat ja kannatuksen vähyys. Hallituskumppanit KDU-ČSL ja ODA lähtivät hallituksesta ODS:n rahoitukseen liittyneen lahjusskandaalin vuoksi ja puoluejohdon julkisen valehtelun jäätyä selvittämättä. Myös ODS oli hajoamisen partaalla. Pankkiiri Josef Tošovský muodosti virkamieshallituksen, johon Klaus kielsi oman puolueensa jäseniä osallistumasta, mutta harvat ODS:n kansanedustajista neljän hallitukseen liittyneen puolueen jäsenen toimet tuomitsivat. Klaus syytti hallituksenvaihdosta salaliitoksi tai kaappaukseksi. ODS hävisi 1998 vaalit ja sosiaalidemokraattisen puolueen (ČSSD) Miloš Zeman seurasi häntä pääministerinä. Klaus, josta tuli parlamentin puhemies, ja ODS tukivat Zemanin vähemmistöhallitusta.


title: Václav Klaus

text: ODS hävisi jälleen kesäkuun 2002 vaaleissa ja Klaus erosi puheenjohtajan paikalta syksyllä. Hän sai pian puolueen kunniapuheenjohtajan arvon, mutta erosi siitä myöhemmin Lissabonin sopimuksen vahvistamista koskevan kiistan vuoksi hallituksen kannattaessa ratifiointia.


title: Václav Klaus

text: Vietettyään viisi vuotta oppositiossa Klaus valittiin 28. helmikuuta 2003 parlamentin molempien kamarien yhteisistunnossa Tšekin presidentiksi pitkäaikaisen vastustajansa Václav Havelin seuraajaksi. Tulos oli yllätys, koska Klaus sai vain 142 ääntä 281:n kokonaismäärästä. ČSSD:n hallituskoalitio ei kyennyt valitsemaan yhteistä ehdokasta häntä vastaan. Klaus sai kiittää voitosta kommunisteja ja jopa osaa pääministeri Vladimír Špidlaan tyytymättömiä ČSSD:n edustajia ja muutamaa oikeistolaista KDU-ČSL:n jäsentä.


title: Václav Klaus

text: Vuoden 2006 vaaleissa ODS nousi niukasti voittajaksi ja Klausin seuraajasta puolueen johdossa, Mirek Topolánekista, tuli pääministeri. Miesten välit eivät kuitenkaan olleet ongelmattomat. Klaus jätti puolueen kunniapuheenjohtajuuden ja arvosteli sitä niin sanotun Jan Morava -skandaalin vuoksi.


title: Václav Klaus

text: Klaus valittiin presidentiksi toiselle viisivuotiskaudelle helmikuussa 2008.


title: Václav Klaus

text: Klaus pyrki viivyttämään Lissabonin sopimuksen vahvistamista Tšekissä Irlannin kansanäänestyksen jälkeiseen aikaan ja vastusti euron käyttöönottoa maassa. Lisäksi hän vertasi Euroopan unionia Neuvostoliittoon. Britannian konservatiivijohtaja David Cameron pyysi kirjeessään Klausia viivyttämään sopimusta konservatiivien vaalivoittoa odottaessaan. Vielä Irlannin hyväksyttyä sopimuksen kansanäänestyksessä ratifiointi viivästyi Tšekissä Klausin kanssa liittoutuneiden senaattorien vietyä sopimuksen perustuslakituomioistuimeen. Klaus myös ilmoitti EU-puheenjohtajana toimineelle Ruotsin pääministeri Fredrik Reinfeldtille haluavansa sopimuksen perusoikeusosaan kahden lauseen huomautuksen ja alaviitteen.


title: Václav Klaus

text: Václav Klaus kannattaa markkinaliberalistista talouspolitiikkaa. Hän on julkaissut artikkeleita Yhdysvaltain libertaarien lobbausjärjestönä tunnetun Cato-instituutin Cato Journalissa. Hänen vastustajansa pitävät häntä kapeakatseisena pragmaatikkona ja oppikirjatalouspolitiikan kannattajana.


title: Václav Klaus

text: Klausin mukaan kommunistinen järjestelmä romahti tai kaatui itsestään. Tämä näkökanta ei ole ole suosittu niiden keskuudessa, jotka pitävät järjestelmän kaatumista toisinajattelijoiden ansiona. Václav Havel puolusti entisten toisinajattelijoiden osuutta järjestelmän kaatamisessa Klausin hyökkäyksiä vastaan.


title: Václav Klaus

text: Klaus on euroskeptikko ja vastusti Euroopan unioniin liittymistä, jota hän piti itsenäisyydestä ja suvereniteetista luopumisena. Hänen suosionsa kääntyi nopeaan nousuun keväällä 2003 kun hän vastusti julkisesti hyökkäystä Irakiin. Heinäkuussa 2005 hän tuomitsi maahanmuuton ja monikulttuurisuuden terrorismin kasvualustana. Ennen Tšekin liittymistä Euroopan unioniin Klaus arveli EU:n hajoavan pian, ”liukenevan kuin sokeri kahvikuppiin”. Klaus itse pitää itseään Euroopan diversiteetin vaalijana. Hän vastusti ankarasti Lissabonin sopimuksen vahvistamista. Tšekki vahvisti sopimuksen toiseksi viimeisenä.


title: Václav Klaus

text: Klaus on sanonut, että EU:n pitäisi ottaa ennemmin huomioon Venäjän edut kuin Baltian maiden.


title: Václav Klaus

text: Klaus on väitetyn ihmisen aiheuttaman hiilidioksidin aiheuttaman ilmastonmuutoksen kriitikko. Hänen mukaansa environmentalismi on uskonto ja ilmastonmuutos -ilmiö on ”fundamentalistienvironmentalistien” ”luoma myytti ja jokainen järkevä ihminen ja tiedemies on tätä mieltä”. Hän kehotti taloustieteilijöitä olemaan laskematta ympäristönsuojelijoita omalle asiantuntija-alueelleen.


title: Václav Klaus

text: Toukokuussa 2008 Klaus esitteli uuden kirjansa "Blue Planet in Green Shackles – What Is Endangered: Climate or Freedom?" Hän haastoi samalla Al Goren debattiin ilmastonmuutoksesta. Klaus on ilmastoskeptismissään löytänyt liittolaisen entisestä Espanjan pääministeristä José María Aznarista. Klausin ilmastonmuutosta käsittelevät kirjat on myös käännetty monelle kielelle, venäjäksi Lukoilin rahoituksella, ja käännöksestä englanniksi vastasi Exxonin rahoittama Competitive Enterprise Institute.


title: Natasha

text: Natasha () on belgialaisen François Walthéryn luoma sarjakuvasankaritar, joka on lentoemäntänä Bardaf-lehtoyhtiössä. Ammatin myötä Natasha joutuu hurjiin seikkailuihin.


title: Natasha

text: Vuonna 1966 Walthéry alkoi piirtää Peyon "Benjamin"-sarjaa. Pian hän loi kuitenkin oman hahmon, Natashan, vuonna 1967. Natasha alkoi ilmestyä omana sarjanaan "Spirou"-lehdessä vuonna 1970. Suomessa Natasha seikkaili 1970-luvulla "Ruutu"- ja "Non Stop" -lehdissä. Peyo on vaikuttanut myöhemminkin Natashan sisältöön, sillä hän antoi "Kivisen meren" käsikirjoituksen Walthérylle häälahjaksi. Käsikirjoitus perustui vielä vanhempaan Peyon piirtämään sarjakuvaan "Jacky et Celestin".


title: Natasha

text: Natashan sivuhahmoista tärkein on Natashan hyvä ystävä, jazzia ja sarjakuvia rakastava lentostuertti Walter, Waltheryn kommelluksille altis omakuva.


title: Natasha

text: Walthéry on piirtänyt itse kaikki sarjat, joitakin taustoja lukuun ottamatta. Käsikirjoittajia on ollut useita. Kustantajat Semic ja Egmont ovat julkaisseet Natashaa albumimuodossa Suomessa.


title: Idstein

text:
Idstein on noin 25 000 asukkaan kaupunki Saksassa, Hessenin osavaltiossa, Taunusvuoriston pohjoispuolella. Idsteinin rekisteritunnus on Rüd (Rüdesheim).
Sieltä on tiheät junayhteydet Frankfurtiin, missä monet idsteinilaiset käyvät työssä.


title: Idstein

text: Turisteja houkuttelee Idsteiniin kaupungin keskiaikainen keskusta.


title: Syöksylasku

text: Syöksylasku on alppilaji, jossa lasketaan vähintään kahdeksan metrin etäisyydellä toisistaan sijaitsevien porttien läpi. Usein rinteeseen on merkitty sinisellä maalilla paras reitti, joka johtaa porttien läpi. Syöksylaskun nopeudet ovat nopeuslaskun jälkeen alppilajeista korkeimmat ja riskit siten huomattavan korkeat. Keskinopeus on selvästi yli 100 km/h:n. Rinteessä on luonnollisesti myös kumpuja. Koska kummuille lasketaan niin lujaa, rinne ikään kuin "tipahtaa" laskijan alta. Kummuilta lähteneet hypyt yritetään ottaa alas mahdollisimman nopeasti, sillä vauhti kasvaa ja pysyy yllä parhaiten suksien koskettaessa lunta. Suojakypärän käyttö on pakollista.


title: Syöksylasku

text: Syöksylasku kuuluu alppihiihdon maailmancupin ohjelmaan. Lisäksi se on talviolympialaisten ja alppihiihdon MM-kisojen ohjelmassa.


title: Käyttöliittymäkonsepti

text: Käyttöliittymäkonsepti on käyttöliittymäsuunnittelun tulos, jossa esitetään suunniteltavan ohjelmistotuotteen tai web-sivuston käyttöliittymän yleinen rakenne ja käyttäjän ja ohjelmiston välinen perusvuorovaikutus. Käyttöliittymäkonseptin perusteella voidaan tehdä käytettävyystestissä tarvittava prototyyppi.


title: Gambina

text: Gambina on Alkon vuonna 1932 alun perin Viinake-nimellä lanseeraama terävänmakuinen maustettu alkoholijuomasekoitus, joka on sekoitettu punaisesta vermutista ja ginistä sekä maustettu muun muassa appelsiininkuorella. Takaetiketin mukaan Gambina sisältää myös rikkidioksidia säilöntäaineena. Väriltään Gambina on punaruskeaa.


title: Gambina

text: Alko suosittelee tuotetta aperitiiviksi tai pitkien juomien osaksi esimerkiksi tonicin tai appelsiinimehun kera. Muita nimityksiä juomalle ovat "kampiviina", "palloviina", "kampaviina", "gee" tai "iso-gee".


title: Gambina

text: Gambinaa (21 t-%) myydään Alkossa 0,75 litran pulloissa.


title: Gambina

text:
Tampereella toimii Tampereen akateemisesti sivistyneet Gambinan ystävät -yhdistys Gambinan tunnettavuuden lisäämiseksi. Yhdistys on perustettu vuonna 2011 Tampereen yliopiston vessassa.
Keväällä 2018 perustettiin myös "Suomen Gambinaliitto" (SGL), joka aloitti toimintansa nimen Gambinajaos alla. Järjestön nimi kuitenkin muutettiin nykyiseen muotoonsa saman vuoden syksyllä. Suomen Gambinaliitto pyrkii jatkuvasti etsimään uusia juomayhdistelmiä, joissa Gambina on yhtenä ainesosana.


title: Emmanuel Eboué

text: Emmanuel Eboué (s. 4. kesäkuuta 1983) on norsunluurannikkolainen jalkapalloilija. Hänen varsinainen pelipaikkansa on oikea laitapuolustaja, mutta hän pystyy pelaamaan myös keskuspuolustajan paikalla tai puolustavana keskikenttäpelaajana.


title: Emmanuel Eboué

text: Eboué voitti kotimaansa mestaruuden ASEC Mimosasissa 2002. Hän pelasi kauden aikana 25 ottelua, joissa teki kolme maalia. Seuraavat kolme kautta hän pelasi Jupiler Pro Leaguen KSK Beverenissä tehden 70 pelaamassaan Belgian pääsarjan ottelussa neljä maalia. Hän pelasi seurassa myös viisi UEFA Cupin ottelua. Hän herätti Arsenalin valmentaja Arsène Wengerin kiinnostuksen peliotteillaan Beverenin pelipaidassa ja teki sopimuksen Arsenalin kanssa 1. tammikuuta 2005. Tämän siirron johdosta hän seurasi maanmiehensä Kolo Tourén jalanjälkiä Highburylle.


title: Emmanuel Eboué

text: Ebouén debyytti Arsenalissa tapahtui vain päiviä siirron jälkeen FA Cupin ottelussa Stoke Cityä vastaan. Hän pelasi FA Cupin kolmella ensimmäisellä kierroksella Arsenalin voittaessa lopulta cupmestaruuden. Kauden ainoan valioliigaottelunsa hän pelasi helmikuussa Southamptonia vastaan. Hän teki ensimmäisen maalinsa Arsenalissa Liigacupin ottelussa Sunderlandia vastaan 25. lokakuuta 2005. Samalla kaudella hän pelasi Mestarien liigassa yksitoista ottelua mukaan lukien tappiollinen loppuottelu Barcelonaa vastaan. Hän pelasi Arsenalissa seitsemän kauden aikana kaikkiaan 132 valioliigaottelua, joissa teki viisi maalia. Mestarien liigassa hän pelasi karsintaottelut mukaan lukien 54 ottelua, joissa teki kolme maalia.


title: Emmanuel Eboué

text: Kesällä 2011 Eboué siirtyi turkkilaiseen Galatasaray SK:hon. Hän voitti kahdella ensimmäisellä kaudellaan Turkin Superliigan mestaruuden. Hän pelasi 31 ottelua kaudella 2011–2012 ja 28 ottelua kaudella 2012–2013. Seuraavalla kaudella hän pelasi Turkin pääsarjassa 18 ottelua ja Galatasarayn voittoon päättyneessä Turkin Cupissa kolme ottelua, ei kuitenkaan finaalia. Kaudella 2014–2015 hän ei pelannut yhtään ottelua. Maaliskuussa 2016 hän siirtyi Valioliigan Sunderlandiin, muttei pelannut seurassa kuin yhden ottelun alle 21-vuotiaiden joukkueessa.


title: Emmanuel Eboué

text: Maaliskuun 2016 lopussa Eboué aloitti vuoden pelikiellon, koska on "huomattavan summan" velkaa entiselle agentilleen Sébastien Boisseaulle. Pelikielto päättyy aiemmin, jos hän maksaa velkansa.


title: Emmanuel Eboué

text: Eboué pelasi ensimmäisen ottelunsa Norsunluurannikon maajoukkueessa Sudania vastaan syyskuussa 2004. Hän pelasi viisi ottelua Afrikan-mestaruuskilpailuissa 2006 mukaan lukien tappioon päättynyt loppuottelu Egyptiä vastaan. Saman vuoden MM-kilpailuissa hän pelasi täydet minuutit Norsunluurannikon kaikissa kolmessa ottelussa. Afrikan-mestaruuskilpailuissa 2008 hän pelasi muut ottelut paitsi tappioon päättyneen pronssiottelun. Ensimmäisen maaottelumaalinsa hän teki ystävyysottelussa Saksaa vastaan marraskuussa 2009. Afrikan-mestaruuskilpailuissa 2010 hän pelasi kaksi ottelua. Saman vuoden MM-kilpailuissa hän pelasi avauskokoonpanossa Norsunluurannikon kaikissa kolmessa ottelussa. Afrikan-mestaruuskilpailuissa 2012 hän pelasi kahdessa ottelussa, ei kuitenkaan tappioon päättyneessä loppuottelussa. Afrikan-mestaruuskilpailuissa 2013 hän pelasi Norsunluurannikon kaikissa neljässä ottelussa. Noiden kisojen jälkeen hän ei ole pelannut maajoukkueessa. Kaikkiaan hän on pelannut 72 maaottelua ja tehnyt kolme maalia.


title: Kjellaug Steinslett

text: Kjellaug Steinslett (9. heinäkuuta 1946 Helgeland – 4. kesäkuuta 2011) oli norjalainen viihdekirjailija. Esikoisromaaninsa "Farvel til barndommen" ("Lapsuuden jäähyväiset") hän julkaisi vasta 50-vuotiaana vuonna 1996, ja se oli ensimmäinen kirja "Kystfolket" ("Rannikkokansa") -nimisessä kirjasarjassa. Kystfolket-sarjaan kuuluvia kirjoja julkaistiin kaikkiaan 55. Steinslett kirjoitti myös kirjan nimeltä "Kystfolkets kokebok" ("Rannikkokansan keittokirja").


title: Naomi Watts

text: Naomi Ellen Watts (s. 28. syyskuuta 1968 Shoreham, Kent, Yhdistynyt kuningaskunta) on brittiläis-australialainen näyttelijä ja tuottaja. Hän on ollut kahdesti ehdolla parhaan naispääosan Oscar-palkinnon saajaksi elokuvista "21 grammaa" (2003) ja "Selviytyminen" (2012).


title: Naomi Watts

text: Naomi Watts vietti lapsuutensa Walesissa ja nuoruutensa Australiassa. Hänen isänsä kuoli varhain. Wattsin perhe muutti pysyvästi Sydneyyn, kun hän oli 14-vuotias. Watts aikoi alun perin malliksi, mutta päätyi vähitellen näyttelijäksi lukuisten koekuvausten myötä.


title: Naomi Watts

text: Watts esiintyi ensin televisiomainoksissa ja teki debyyttinsä televisiosarjassa "Paluu Eedeniin". Vuonna 1991 hän näytteli draamasarjassa "Home and Away" Julia Gibsonia. Wattsin ensimmäinen tunnetumpi elokuvarooli oli vuonna 1995 julkaistu "Tank Girl".


title: Naomi Watts

text: Vuonna 2001 esiintyminen David Lynchin elokuvassa "Mulholland Drive" toi Wattsille arvonantoa ja laadukkaampia rooleja. Japanilaisesta kauhuelokuvasta tehty Hollywood-uusintafilmatisointi "Ring" toi hänelle lisää tunnettuutta. Vuonna 2004 Watts sai Oscar-ehdokkuuden roolistaan elokuvassa "21 grammaa".


title: Naomi Watts

text: Vuonna 2005 oli vuorossa Ann Darrow’n rooli Peter Jacksonin "King Kong" -uudelleenfilmatisoinnissa. Watts sai toisen Oscar-ehdokkuutensa roolistaan vuoden 2012 elokuvassa "Selviytyminen". Hän näytteli myös prinsessa Dianaa elokuvassa "Diana" vuonna 2013.


title: Naomi Watts

text: Watts seurusteli näyttelijä Heath Ledgerin kanssa 2002–2004. Hän oli parisuhteessa Liev Schreiberin kanssa vuosina 2005–2016. Heillä on kaksi lasta, heinäkuussa 2007 ja joulukuussa 2008 syntyneet pojat.


title: Naomi Watts

text: Naomi Watts ja näyttelijä Nicole Kidman ovat hyviä ystäviä.


title: Scary Movie

text: Scary Movie on Keenen Ivory Wayansin ohjaama komediaelokuva vuodelta 2000. Se on kauhuelokuvia parodioivan "Scary Movie" -sarjan ensimmäinen osa. Elokuvan juoni perustuu pääasiassa elokuviin "Scream" ja "Tiedän, mitä teit viime kesänä", mutta siinä viitataan ja parodioidaan myös monia muita elokuvia.


title: Scary Movie

text: Elokuvan huumori on pääosin ronskia, ja alapäähuumorin puolelle menevää.


title: Scary Movie

text: Kaikki alkaa siitä, kun koulun kaunis tyttö, Drew, saa puhelun murhaajalta, kuminaamalta. Hetken päästä hän hiipii hänen taloonsa murhaamaan hänet. Tapaus herättää paljon kohua koulussa. Cindy ja hänen kaverinsa Brenda, Buffy, Bobby, Greg, Shorty ja Ray miettivät, onko se sattumaa, että he tasan vuosi sitten vahingossa tappoivat yhden miehen halloweenina. Tämän jälkeen kuminaama alkaa jahdata Cindyä ja hänen kavereitansa. Utelias reportteri Gail Hailstrom on valmis tekemään kaikkensa, että saisi edes vähän jutunjuurta tästä tapauksesta.


title: Vanitas

text: Vanitas-maalaukset () ovat asetelmamaalauksia, jotka aiheillaan muistuttavat ihmisen kuolevaisuudesta, elämän lyhyydestä ja maallisen rikkauden katoavaisuudesta. Tämä maalaustyyppi oli yleinen erityisesti Alankomaissa 1600-luvulla. Se saavutti itsenäisen aseman 1550-luvulle mennessä, ja kukoistus jatkui noin 1650-luvulle.


title: Vanitas

text: Elämän rajallisuuden ja kuoleman vertauskuvia maalauksissa olivat mm. kallot, palavat ja sammuneet kynttilät sekä saippuakuplat tai niiden puhaltamiseen käytetty ruokopilli. Ajan kulumiseen viitattiin myös kelloilla ja tiimalaseilla sekä kukilla. Maallisia nautintoja kuvasivat juomapikarit, piiput ja pelikortit. Tieteen, taiteen ja oppineisuuden symboleja olivat kirjat, kartat ja soittimet. Esineet oli usein aseteltu epäjärjestykseen, mikä kertoi niiden symboloimien saavutusten väliaikaisuudesta.


title: Vanitas

text: Usein maalauksissa haluttiin muistuttaa myös ihmisten tasavertaisuudesta kuoleman edessä. Tähän käytettiin maallisen vallan ja varallisuuden vertauskuvia kuten kruunuja, muita kultaesineitä ja koruja. Esimerkiksi Edwaert Collierin "Vanitas"-maalauksessa kruunu on ylösalaisin ja valtikka pistetty kallon suuhun. Kuoleman tasapuolisuudesta tunnettiin myös useita sanontoja, kuten latinankielinen "Sic Transit Gloria Mundi" (Niin katoaa maailman kunnia).


title: Jerzy Dudek

text: Jerzy Dudek (s. 23. maaliskuuta 1973 Rybnik, Puola) on puolalainen entinen jalkapallomaalivahti.


title: Jerzy Dudek

text: Dudek pelasi aikaisemmalla urallaan Puolassa Concordia Knurówissa ja Sokół Tychyssä, Alankomaissa Feyenoordissa ja Englannissa Liverpoolissa. Feyenoordissa hän voitti kerran maan pääsarjan Eredivisien mestaruuden. Hänet valittiin myös kahdesti sarjan parhaaksi maalivahdiksi.


title: Jerzy Dudek

text: Liverpoolissa Dudek nousi sankariksi torjuttuaan joukkueen voittoon kauden 2004–2005 Mestarien liigan loppuottelussa Milania vastaan, mutta joutui myöhemmin espanjalaisen Pepe Reinan syrjäyttämäksi ja siirtyi kesällä 2007 Real Madridiin. Liverpoolissa hän saavutti myös muun muassa FA Cupin.


title: Jerzy Dudek

text: Real Madridissa Dudek oli voittamassa Espanjan pääsarjan Primera Divisiónin mestaruutta heti ensimmäisellä kaudellaan, mutta hän toimi lähes koko kauden Iker Casillasin varamiehenä. Ensiesiintymisensä sarjassa hän teki kauden toiseksi viimeisellä kierroksella mestaruuden jo ratkettua. Joulu–tammikuussa hän pelasi neljä ottelua Espanjan cupissa Copa del Reyssä.


title: Jerzy Dudek

text: Kesäkuussa 2010 hän teki uuden jatkosopimuksen madridilaisseuran kanssa, joka ulottui kesään 2011 asti. Hänen vastuunsa kolmen pelaamansa kauden aikana on lähinnä keskittynyt vain Copa del Reyhin, sillä sarjaotteluita tilille on ainoastaan kertynyt kaksi.


title: Jerzy Dudek

text: Dudek pelasi myös Puolan maajoukkueessa vuodesta 1998. Hän kuului joukkueen kokoonpanoon vuoden 2002 MM-kilpailuissa.


title: Jerzy Dudek

text: SeurajoukkueetHenkilökohtaiset


title: Dark Light

text: Dark Light on suomalaisen HIM-yhtyeen viides albumi, joka ilmestyi vuoden 2005 lopulla. Albumilta on julkaistu singlet "Wings of Butterfly", "Killing Loneliness" ja "Under The Rose" (vain Suomessa radiopromona). Videoiksi on tehty "Wings of a Butterfly", "Killing Loneliness" ja "Killing Loneliness (New Version)". "Dark Light" on ensimmäinen albumi, jonka yhtye levytti Yhdysvalloissa Sire Records -levy-yhtiölle, aikaisemmat on tehty Euroopassa. Levyn tuottajana toimi yhdysvaltalainen Tim Palmer.


title: Dark Light

text: Albumi debytoi Yhdysvalloissa virallisen albumilistan sijalla 18, joka oli siihen mennessä paras suomalaisen yhtyeen tai artistin sijoitus maassa ; HIM rikkoi oman ennätyksensä albumillaan Venus Doom vuonna 2007. Ensimmäisellä viikolla albumia myytiin pelkästään Pohjois-Amerikassa lähes 50 000 kappaletta. Syyskuussa 2006 albumi ylitti Yhdysvalloissa 500 000 myydyn kappaleen kultalevyrajan. Albumi on menestynyt myös Euroopassa. Kotimaan myynti on 38 000 kappaletta, mikä oli tuohon mennessä yhtyeelle kaikkein kehnoin myyntitulos Suomessa. Maailmanlaajuisesti Dark Light on ylittänyt puolentoista miljoonan kappaleen myyntiluvut.


title: Dark Light

text: Toisin kuin Love Metal, Dark Lightin kappaleet ovat keskimäärin kevyitä mutta melodisia. Albumilla on selkeästi enemmän Goottirock-tunnelmaa kuin edeltäjässään, mutta kuitenkin vähemmän perinteisiä Gootti -ja Doom Metal-aineksia kuin kahdessa ensimmäisessä levyssä. Albumilla koskettimet ovat ehkä suuremmassa osassa, kuin yhdelläkään aiemmalla ja sisältää enemmän suoranaisia "radiohittejä" kuin aiemmat.Limited edition -albumilla on lisäksi kappaleInternet edition -albumilla ovat peruskappaleiden lisäksi


title: Potsdamin konferenssi

text: Potsdamin konferenssi, ("virall. Berliinin konferenssi") oli neuvottelu Saksassa toisen maailmansodan päätteeksi 17. heinäkuuta – 2. elokuuta 1945. Siellä määriteltiin Saksan uudet rajat. Kokoukseen osallistuivat sodan voittaneet liittoutuneet, joita edustivat jokaisen kolmen valtion päämiehet.


title: Potsdamin konferenssi

text: Saksan osalta päätettiin, että liittoutuneiden Berliinissä oleva valvontakomissio huolehtisi toistaiseksi maan hallinnosta ja että maa oli demilitarisoitava.


title: Potsdamin konferenssi

text: Konferenssin jälkeen Josif Stalin päätti vakiinnuttaa kommunistien vallan Itä-Euroopassa, joka oli puna-armeijan miehityksen alaisuudessa. Puna-armeija oli täyttänyt Itä-Euroopassa sen voimatyhjiön, jonka Saksan armeijan vetäytyminen oli aiheuttanut. Jaltan sopimuksen mukaan demokratia oli palautettava niihin Itä-Euroopan maihin, jotka suhtautuivat myötämielisesti Neuvostoliittoon. Pian kuitenkin havaittiin, että neuvostojohtajat ymmärsivät demokratialla aivan jotain muuta kuin läntiset kollegansa.


title: Potsdamin konferenssi

text: Länsivallat olivat valmiita ymmärtämään Neuvostoliiton vaatimia turvallisuustakuita lännessä, mutta samalla ne alkoivat suhtautua entistä kriittisemmin Neuvostoliittoon, jonka toimintaa alettiin pitää imperialistisena laajentumispolitiikkana. Venäläisten tulkinnan mukaan Stalinin tarkoituksena ei alun perin ollut bolševisoida Itä-Eurooppaa, mutta "läntiset hegemoniapyrkimykset, erityisesti Yhdysvaltain" pakottivat siihen.


title: Potsdamin konferenssi

text: 1945–1946 järjestetyt vaalit olivat suhteellisen vapaita Neuvostoliiton miehittämillä alueilla, mutta jo vuoteen 1947 mennessä oli Unkarissa, Puolassa, Bulgariassa ja Romaniassa neuvostomieliset hallitukset.


title: Potsdamin konferenssi

text: Potsdamissa kolmen suuren välillä alkoi esiintyä entistä näkyvämmin eripuraisuutta, jonka seurauksena alettiin siirtyä kylmän sodan aikakauteen. Sodassa liittoutuneita yhdisti sota akselivaltoja vastaan, mutta konferensseissa käsiteltiin enemmän maailman jakamista voittajien kesken. Liittolaisten välillä oli selkeitä eturistiriitoja. Yhteisiä poliittisia tavoitteita ei juurikaan ollut, huolimatta kesällä 1941 julkistetusta Atlantin julistuksesta. Ristiriidoista huolimatta kolmen suuren suhteet säilyivät muodollisesti hyvinä aina vuoteen 1947 asti.


title: Tulsa Shock

text: Tulsa Shock (aiemmin Detroit Shock) on yhdysvaltalainen koripalloseura, joka pelaa Women's National Basketball Association -liigassa. Se pelaa kotiottelunsa BOK Center -areenalla, joka sijaitsee Tulsassa, Oklahomassa. Shock on kuulunut Tulsaan muuton jälkeen WNBA:n läntiseen konferenssiin oltuaan sitä ennen itäisen konferenssin seura.


title: Tulsa Shock

text: Detroit Shock pelasi ensimmäisen kautensa vuonna 1998 ja oli näin Washington Mysticsin ohella toinen WNBA:n ensimmäisistä laajennusjoukkueista. Ensimmäisellä kaudellaan joukkue voitti 17 ottelua 30:stä ja jäi niukasti pudotuspelien ulkopuolelle. Kaudella 1999 se pääsi pudotuspeleihin konferenssinsa kolmantena seurana, vaikka sen runkosarjan voittoprosentti oli pienempi kuin joukkueen ensimmäisellä kaudella, 46,9 (15 voittoa ja 17 tappiota). Pudotuspelien ensimmäisellä kierroksella vastaan asettui Charlotte Sting, joka oli vahvempi pistein 60–54.


title: Tulsa Shock

text: Kausina 2000–2002 Shock ei onnistunut pääsemään WNBA:n pudotuspeleihin. Kaudella 2000 se sijoittui laajentuneen WNBA:n itäisen konferenssin viidenneksi. Seuraavalla kaudella joukkue jäi liigan häntäpäähän voitettuaan vain kymmenen ottelua 32:sta, kun viimeinen pudotuspeleihin päässyt joukkue Charlotte Sting voitti kahdeksan ottelua enemmän. Kausi 2002 on Shockin tähän asti heikoin. Joukkue jäi konferenssinsa hännille liigan heikoimmalla voittoprosentilla 28,1 (yhdeksän voittoa ja 23 tappiota). Kaudesta 2001 joukkuetta valmentanut Greg Williams sai lähteä kesken kauden ja uudeksi päävalmentajaksi tuli entinen NBA-pelaaja Bill Laimbeer.


title: Tulsa Shock

text: Kausina 1998 ja 1999 Shockin paras pistenainen oli Sandy Brondello, joka pelasi joukkueessa vain nuo kaudet, kaudella 2000 Wendy Palmer, joka tuli joukkueeseen kesken kauden 1999 ja vaihtoi seuraa kesken kauden 2002, kaudella 2001 Astou Ndiaye-Diatta, joka pelasi joukkueessa kaudesta 1999 kauden 2003 loppuun, ja 2002 Swin Cash, Shockin varaus saman vuoden WNBA:n varaustilaisuuden ensimmäiseltä kierrokselta. Levypalloissa joukkueen ykköspelaajia olivat levypallokeskiarvon perusteella 1998 Cindy Brown, 1999 Val Whiting-Raymond, 2000 ja 2001 Wendy Palmer ja 2002 Swin Cash.


title: Tulsa Shock

text: Kaudella 2003 edellisen kauden heittopussi sijoittui runkosarjassa konferenssinsa kärkeen liigan parhaalla voittoprosentilla 73,5 (25 voittoa ja yhdeksän tappiota). Pudotuspelien ensimmäisellä kierroksella vastaan asettui Cleveland Rockers, joka kaatui voitoin 2–1 ja konferenssifinaaleissa Shock voitti Connecticut Sunin suoraan kahdessa ottelussa. Loppuotteluissa Shock pelasi kahden edelliskauden mestaria Los Angeles Sparksia vastaan ja voitti WNBA:n mestaruuden voitoin 2–1. Shock hävisi ottelusarjan ensimmäisen ottelun pistein 63–75, mutta voitti kaksi seuraavaa niukasti, pistein 62–61 ja 83–78.


title: Tulsa Shock

text: Loppuottelujen arvokkaimmaksi pelaajaksi nimettiin Shockin keskushyökkääjä Ruth Riley, joka liittyi joukkueeseen ennen kauden alkua dispersal draftin kautta hänen edellisen joukkueensa Miami Solin lopetettua toimintansa kauden 2002 jälkeen. Toinen uusi pelaaja joukkueen aloitusviisikossa oli laitahyökkääjä Cheryl Ford, joukkueen saman vuoden WNBA:n varaustilaisuuden ykkösvaraus (koko tilaisuuden kolmas). Muut mestaruuskauden vakioaloittajat olivat laitahyökkääjä Swin Cash, vuonna 2001 joukkueeseen tullut takamies/laitahyökkääjä Deanna Nolan ja edelliskaudella joukkueeseen siirtynyt takamies Elaine Powell.


title: Tulsa Shock

text: Shock eteni pudotuspeleihin myös kausina 2004 ja 2005, ensiksi mainitulla konferenssinsa kolmantena joukkueena voittoprosentilla 50 (17 voittoa ja tappiota) ja jälkimmäisellä konferenssinsa neljäntenä voittoprosentilla 47,1 (16 voittoa ja 18 tappiota). 2004 Shock putosi pudotuspelien ensimmäisellä kierroksella hävittyään New York Libertylle voitoin 1–2 ja 2005 niin ikään ensimmäisellä kierroksella hävittyään Connecticut Sunille suoraan kahdessa ottelussa.


title: Tulsa Shock

text: Kaudella 2006 Shock voitti toisen WNBA-mestaruutensa lyötyään loppuotteluissa edelliskauden mestarin Sacramento Monarchsin voitoin 3–2. Monarchs voitti sarjan ensimmäisen ja kolmannen ottelun selvin luvuin, pistein 95–71 ja 89–69, kun taas Shock voitti sarjan toisen ottelun pistein 73–63, neljännen 72–52 ja ratkaisevan viidennen 80–75. Runkosarjassa joukkue oli sijoittunut konferenssinsa toiseksi Connecticut Sunin jälkeen ja kohtasi pudotuspelien ensimmäisellä kierroksella idän kolmosen Indiana Feverin, joka kaatui suoraan kahdessa ottelussa. Konferenssifinaaleissa Shock kohtasi Connecticutin, jonka seura voitti 2–1.


title: Tulsa Shock

text: Joukkueen aloitusviisikossa pelasivat vakituisesti edelliseltä mestaruuskaudelta tutut Swin Cash, Cheryl Ford, Deanna Nolan ja Ruth Riley sekä uutena pelaajana kesken edelliskauden Minnesota Lynxistä hankittu laitahyökkääjä Katie Smith. Joukkueen paras pistenainen pudotuspeleissä, Deanna Nolan, valittiin loppuottelujen arvokkaimmaksi pelaajaksi. Muista pelaajista eniten vastuuta pudotuspeleissä saivat Elaine Powell, keskushyökkääjä/laitahyökkääjä Kara Braxton ja laitahyökkääjä/keskushyökkääjä Plenette Pierson.


title: Tulsa Shock

text: Näiden neljän kauden aikana Swin Cash oli joukkueen paras pistenainen kausina 2003 ja 2004, Deanna Nolan 2005 ja Cheryl Ford 2006 (pistekeskiarvon perusteella, kokonaispisteissä Nolan). Levypalloissa Ford oli joukkueen ykköspelaaja joka vuosi. Fordin 363 levypalloa (130 hyökkäys- ja 233 puolustuspäässä) ja levypallokeskiarvo 11,34 kaudelta 2006 ovat seuraennätyksiä.


title: Tulsa Shock

text: Kaudella 2007 Shock jatkoi pääosin edelliskausilta tutulla kokoonpanolla. Merkittävimpiä uusia pelaajia olivat vaihdossa Ruth Rileyyn San Antonio Silver Starsista hankittu keskushyökkääjä Katie Feenstra ja vapaana pelaajana sopimuksen tehnyt Shannon Johnson. Joukkue sijoittui runkosarjassa konferenssinsa kärkeen liigan parhaalla voittoprosentilla 70,6 (24 voittoa ja kymmenen tappiota). Shock eteni kolmannen kerran WNBA:n loppuotteluihin voitettuaan pudotuspeleissä New York Libertyn ja Indiana Feverin, molemmat voitoin 2–1, mutta mestaruus meni Phoenix Mercurylle, joka voitti loppuottelusarjan 3–2.


title: Tulsa Shock

text: Ennen kauden 2008 alkua Shock kauppasi joukkueessa kuusi kautta pelanneen Swin Cashin, joukkueen parhaan pistenaisen kausilta 2002–2004, Seattle Stormiin vaihdossa ensimmäisen kierroksen varausvuoroon saman vuoden uusien pelaajien varaustilaisuudessa. Shock käytti vuoron (tilaisuuden neljäs) takamies Alexis Hornbuckleen. Hornbucklen lisäksi muita vahvistuksia joukkueen kokoonpanoon olivat muun muassa keskushyökkääjä Tasha Humphrey, Shockin toinen varaus saman varaustilaisuuden ensimmäiseltä kierrokselta, ja vapaana pelaajana sopimuksen tehnyt takamies/laitahyökkääjä Sheri Sam.


title: Tulsa Shock

text: Shock voitti kaudella 2008 kolmannen WNBA-mestaruutensa. Runkosarjassa se sijoittui konferenssinsa kärkeen voittoprosentilla 64,7 (22 voittoa ja 12 tappiota) ja pudotuspeleissä se voitti Indiana Feverin ja New York Libertyn voitoin 2–1 ja San Antonio Silver Starsin suoraan voitoin 3–0. Silver Starsia vastaan pelatun loppuottelusarjan ottelut päättyivät pistein 77–69, 69–61 ja 76–60. Shockin vakioaloittajia loppuotteluissa olivat Kara Braxton, Taj McWilliams, Deanna Nolan, Elaine Powell ja Katie Smith. Heistä Smith palkittiin loppuottelujen arvokkaimpana pelaajana. McWilliams-Franklinin joukkue hankki kesken kauden Washington Mysticsin riveistä vaihdossa Tasha Humphreyyn, Eshaya Murphyyn ja toisen kierroksen varausvuoroon seuraavan vuoden varaustilaisuudessa.


title: Tulsa Shock

text:
Detroit Shock pääsi pudotuspeleihin myös kaudella 2009, seitsemännen kerran peräkkäin, ja eteni konferenssifinaaleihin, joissa se hävisi Indiana Feverille voitoin 1–2. Runkosarjassa joukkue sijoittui konferenssinsa kolmanneksi voittoprosentilla 52,9 (18 voittoa ja 16 tappiota). Joukkue sai kesken kauden uuden päävalmentajan, kun Bill Laimbeer erosi päävalmentajan tehtävästä kolmen runkosarjaottelun jälkeen. Hänen tilalleen tuli aiemmin apuvalmentajana toiminut Rick Mahorn, niin ikään entinen NBA-koripalloilija.
Seura sai lokakuussa 2009 uuden omistajan, kun oklahomalainen sijoittajaryhmä, nimeltään Tulsa Pro Hoops LLC, osti sen Palace Sports and Entertainmentiltä. Seura muutti Michiganista Tulsaan, Oklahomaan, mutta sen nimenä säilyi Shock. Sen ensimmäiseksi päävalmentajaksi Tulsassa palkattiin Nolan Richardson.


title: Tulsa Shock

text: Tilanne 22. syyskuuta 2011:


title: Guiro

text: Guiro [gwiro] (esp. "güiro") on yleensä paksuhkon putken muotoinen idiofoneihin kuuluva soitin, jossa on kyljessä uria. Guiron rapsakka ääni syntyy, kun kapulaa tai guiron soittoon suunniteltua kampaa hangataan uria vasten. Guiro valmistetaan yleensä kuivatusta kalebassista, mutta niitä tehdään myös muovista ja metallista. Soittimen tyypillinen pituus on noin 25–35 senttimetriä.


title: Guiro

text: Guiron kaltaisia soittimia on käytetty muun muassa Puerto Ricossa esikolumbiaanisista ajoista lähtien. Guiron mainitsi kirjoituksissaan ensimmäistä kertaa Fray Iñigo Abbad y Lasierra (1745–1813) vuonna 1788.


title: Guiro

text: Guiroa käytetään lähinnä latinalaisamerikkalaisessa tanssimusiikissa. Sitä käytetään myös satunnaisesti uudemman klassisen musiikin teoksissa, kuten Igor Stravinskin "Kevätuhrissa".


title: Didaktiikka

text: Didaktiikka etsii vastausta kysymykseen, millaista on hyvä opetus. Didaktiikan tutkimuskohteena on siis opetus, ei opettaminen tai oppiminen. Kuvaileva didaktiikka on opetuksessa vallitsevien olosuhteiden ja niiden vaikutusten tutkimista. Normatiivinen didaktiikka taas johtaa opetuksen teoriasta ohjeita opetuksen suunnitteluun, toteutukseen ja arviointiin. Yksinkertaistettuna didaktiikka tarkoittaa oppia opetuksesta kun taas pedagogiikka tarkoittaa oppia kasvatuksesta.


title: Didaktiikka

text: Termi didaktiikka pohjautuu kreikan kieliseen sanaan "didascalia", joka tarkoittaa opetusrunoa. Didaktiikasta käytettiin 1970-luvulle asti suomennosta opetusoppi, jonka jälkeen didaktiikka sanana yleistyi.


title: Didaktiikka

text: Yksi vakiintuneimmista tavoista luokitella didaktiikkaa on jakaa se opetustapahtuman tutkimiseen, oppimisen tutkimiseen eli opetusmenetelmäoppiin sekä opetussuunnitelman tutkimiseen eli opetussuunnitelmaoppiin.


title: Didaktiikka

text: Suomen kasvatus- ja opetusopin juuret ovat Saksassa. Didaktiikka-termin esitteli alun perin saksalainen kasvatustieteilijä Wolfgang Ratke (1571–1635) ja samoin saksalainen Johann Friedrich Herbart kirjoitti opetuksen muotoa ja opetuksen sisältöä käsittelevän teoksen "Allgemeine Pädagogik" (1806). Oman vaikutteensa teki myös tšekkiläinen Johan Amos Comenius, joka kirjoitti teoksen "Didactica magna", suomeksi Suuri opetusoppi (1657).


title: Didaktiikka

text: Vuonna 1852 Helsingin yliopisto sai kasvatus- ja opetusopin professuurin. Suomessa aloitettiin opettajien koulutus 1860-luvulla kansakoulunopettajaseminaareissa. Kansakoulun perustajana pidetään Uno Cygnaeusta, jonka kasvatusoppi tähtäsi kristilliseen siveellisyyteen ja joka korosti aktivoivaa ja havainnollista opetusta.


title: Didaktiikka

text: 1880-luvulla julkaistiin ensimmäiset opetusopin kirjat. Olai Wallinin "Kansakoulun yleistä kasvatus- ja opetusoppia" tunsi kolme perustyötapaa (hoito, kuri, opetus) sekä kolme opetusmenetelmää (näyttävä, kertova, kyselevä). Zacharias J. Cleven "Grunddrag till Skolpedagogik (Koulujen kasvatusoppi)" korosti hegeliläistä pedagogiikkaa, jossa kasvatuksen päämääränä nähtiin tieteellinen, siveellinen ja korkeatasoinen ihminen. Tapakasvatus nähtiin kodin tehtävänä, yleissivistys taas koulun tehtävänä. Oppiaineista korostuivat historia ja kirjallisuus, menetelmissä taas lukeminen ja opettajan elävä sana.


title: Didaktiikka

text: Mikael Soininen julkaisi teokset "Opetusoppi I" (1901) ja "Opetusoppi II" (1906) ja toi niillä kouluun herbartilaisen kasvatusfilosofian, joka muualla maailmassa oli jo väistymässä. Kasvatusfilosofiassa korostui kristillis-siveellinen ihminen (joskin kristillisyyden painoarvo väheni ajan myötä) ja tavoitteena oli vahva tahto sekä luja siveellinen luonne. Pelkän tietämisen sijaan tärkeänä pidettiin harrastuneisuutta, jota erityisesti kotiseutuopetuksen, luonnontiedon sekä historian katsottiin herättävän. Kasvatuksen keinoina olivat hallinta, kasvattava opetus sekä ohjaus. Opetusmenetelmät olivat opettajakeskeisiä ja korostivat ulkoa oppimista.


title: Didaktiikka

text: 1910-luvulla lapsikeskeinen pedagogiikka – jossa oppimisen katsottiin perustuvan tutkimiseen ja oivaltamiseen - saapui Suomeen työkouluihin, mutta uudistus jäi hajanaiseksi.


title: Didaktiikka

text: Ahti K. Ottelin julkaisi 1931 kirjan "Kasvatusopin pääpiirteet", jossa didaktiikalle annettiin kolme tehtävää:Ottelin tunnisti myös tiedon lisääntymisestä aiheutuvan ongelman ("oppiaineiden keskinäinen tilanahtaus") ja suositteli huippukohtaperiaatetta, jonka mukaan kunkin aineen opetuksessa keskitytään tärkeimpiin asioihin, jättäen osa käsittelemättä. Hän suosi oppikirjoja, jotka säästivät oppilaat turhilta muistiinpanoilta ja pyrki yhdistämään vanhaa koulua (ahkeruus, suunnitelmallisuus, esitelmät, kertaus) sekä uutta koulua (opettaja ohjaajana, työn ilo).


title: Didaktiikka

text: Matti Koskenniemi julkaisi 1944 kirjan "Kansakoulun opetusoppi", joka siirsi koulun käytännön Soinisen opettajakeskeisyydestä oppilaskeskeiseen didaktiikkaan. Koskenniemi huomasi, että kouluissa kaikki on kasvattavaa, ei vain oppitunnit (katso piilo-opetussuunnitelma). Hän kannatti tieteellisen oppiainejaon sijaan käytännöllisen elämän mukaista jakoa, jolloin olisi oppiaineita kuten kotiseutu, liikennelot tai kotieläinten hoito (katso ilmiöpohjaisuus). Harrastuneisuuden sijaan korostettiin lapsen tarpeista nousevaa kiinnostusta ja toimintaa. Koulutyön Koskenniemi jakoi leikkiin, juhlaan ja työhön, ja työn edelleen luokan yhteiseen työhön sekä jakaantuneeseen (esim. ryhmiin) työhön.


title: Didaktiikka

text: 1950-luvulla kehitettiin kansakoulua, 1960-luvulla alkoi peruskoulukokeilu ja 1970-luvulla siirryttiin peruskouluihin. Peruskoulun oppiaineksessa korostettiin tiedonhankintaa, persoonallisuuden kehitystä sekä ongelmanratkaisutaitoja. Opetusmenetelmät olivat oppilaskeskeisiä, eriyttäviä sekä teknologisia (kielistudiot, piirtoheittimet). Opetusteknologia saapui kouluihin 1960- ja 1970-luvuilla, jolloin pinnalle nousi behavioristinen oppimiskäsitys, ohjelmoitu opetus sekä usko opetuskoneisiin ja oppilaiden käyttäytymisen hallintaan.


title: Didaktiikka

text: Erkki Lahdes julkaisi 1969 kirjan "Peruskoulun opetusoppi" ja vuotta myöhemmin 1970 Matti Koskenniemi ja Kaisa Hälinen kirjan "Didaktiikka – lähinnä peruskoulua varten". Lahdeksen kirjassa kasvatuksen tavoitteena oli yhteistyökykyinen, ehjä, itsenäinen ja oppimiskykyinen kulttuuri-ihminen. Koskenniemen ja Hälisen kirjassa palattiin eheyttämisen linjalle, koska katsottiin hyväksi kumuloida oppimista oppiaineittain vertikaalisesti ja toisaalta horisontaalisesti liittää opetus oppilaiden elämäntilanteeseen. Opetusmenetelmissä korostui monipuolisuus, oppilaiden virittäminen, työhön organisoituminen sekä työssä opastaminen. Kaikki kolme kirjailijaa korostivat opettajien autonomiaa ja valinnanvapautta opetusmenetelmien, välineiden ja oppisisältöjen suhteen.


title: Didaktiikka

text: 1980-luvulla havahduttiin peruskoulun valinnaisuuden aiheuttavan merkittäviä osaamiseroja, joten peruskoulu uudistettiin nopeasti oppilaiden erilaisuuteen sopeutuvasta koulun vaatimuksiin mukauttavaksi. Tämä perustui ajan uskomuksiin, kuten kykypsykologian epäilyyn, oppimisvaikeuksien voittamiseen ja tasa-arvoon. Samaan aikaan korostuivat pehmeät arvot, vihreys, tietotekniikka ja automatiikka. Vaihtoehtokoulut alkoivat saada medianäkyvyyttä.


title: Didaktiikka

text: 1985 otettiin käyttöön tuntikehysjärjestelmä, joka antoi kunnille ja kouluille entistä enemmän päätäntävaltaa opetuksen järjestämisestä. Vuoteen 1990 mennessä 1980-luvulla aloitettua oppilaiden mukauttamista alettiin purkaa ja koulu taas mukautui oppilaiden erilaisuuteen. Valinnaisaineet, luokattomuus ja opetuksellinen eriyttäminen olivat tässä keinoina. 1990-luvun puolivälissä nousi tasa-arvoisuus pöydälle ja koulutuspolitiikka muutti taas linjaansa kohti yhtenäistä perusopetusta.


title: Didaktiikka

text: Erkki Lahdes jatkoi opetusoppien julkaisua halki vuosikymmenien: "Peruskoulun uusi opetusoppi" 1974, "Peruskoulun didaktiikka" 1986 sekä "Peruskoulun uusi didaktiikka" 1997. Vuoden 1974 opetusopissa korostuivat ajan koulu-uudistuksen periaatteet, kova didaktiikka, kasvatusoptimismi ja tavoiteoppiminen. Perusteet löytyivät Benjamin Bloomin kouluoppimisen teoriasta sekä Stanley Clarken opettamisen teoriasta. Vuoden 1986 opetusopissa behaviorismi oli väistynyt kognitivismin ja konstruktivismin alta. Uusina asioina kirjassa mainittiin piilo-opetussuunnitelma, kehystekijät sekä aihekokonaisuudet. Vuoden 1997 opetusopissa taustalla oli konstruktivistinen oppimiskäsitys sekä humanistinen psykologia, mutta kirja julkaistiin juuri koulutuspolitiikan muuttuessa.


title: Didaktiikka

text: Kari Uusikylä ja Päivi Atjonen julkaisivat vuonna 2000 kirjan "Didaktiikan perusteet", jota pidetään vanhan suomalaisen didaktiikan puolustuspuheena. Kirja kritisoi oppimisen tutkimuksen ylivaltaa ja toteaa, että konstruktivismi on arvokas lisä, mutta koska se tutkii oppimista, se ei voi korvata didaktiikkaa, joka käsittelee opetusta. Kirjassa opetuksen nähdään koostuvan opettamisesta sekä oppimisesta ja uutena mallina esiteltiin opetus-opiskelu-oppimismalli.


title: Didaktiikka

text: Didaktiikka voidaan tiedeluonteeltaan jakaa kahteen osaan, deskriptiseen ja normatiiviseen. Deskriptiivinen didaktiikka on teoriapohjaista tutkimusta, joka tukeutuu empiiris-analyyttiseen tiedekäsitykseen. Deskriptiivinen didaktiikka ei itsessään anna käytännön opetusohjeita. Normatiivinen didaktiikka on sananmukaisesti opetusoppina normatiivinen rakennelma siitä, miten opetus olisi järjestettävä, jotta päästäisiin asetettuihin tavoitteisiin. Normatiivinen didaktiikka pyrkii antamaan mallin siitä millainen on hyvä ihminen ja millaista on hyvä opetus.Didaktinen kolmio on Herbartin nimeen liitetty opetuksen (opetusprosessin)perusosien havainnollistaja. Komponentteja on perinteellisesti kuvattu kärkinä: opettaja, oppiaines ja oppilas. Kolmio määrittelee opettajalle kaksi suhdetta oppilaaseen: pedagogisen ja didaktisen. Pedagogisessa suhteessa he ovat kasvattaja ja kasvatettava, joiden välinen suhde muodostuu pedagogiselle kiintymykselle. Didaktisella suhteella opettaja säätelee oppilaan ja oppiaineksen kohtaamista. Pedagoginen suhde mahdollistaa didaktisen suhteen onnistumisen.


title: Arthur Tedder

text: Arthur William Tedder (1. paroni Tedder) (11. heinäkuuta 1890, Glenguin, Stirling, Skotlanti – 3. kesäkuuta 1967) oli brittiläinen ilmavoimien marsalkka ja huomattava komentaja toisessa maailmansodassa.


title: Arthur Tedder

text: Arthur Tedder syntyi Glenguinissa Skotlannissa. Hän sai koulutuksensa Cambridgen Magdalene Collegessa. Tedder liittyi Dorsetshiren rykmenttiin vuonna 1913, josta myöhemmin siirrettiin Royal Flying Corpsiin vuonna 1916. Hän palveli ensimmäisen maailmansodan aikana Ranskassa vuosina 1915–1917 ja sitten Egyptissä vuosina 1918–1919. Saatuaan viran Kuninkaallisissa ilmavoimissa (RAF) hänestä tuli sen koulutusjohtaja vuosiksi 1934–1936. Ennen toista maailmansotaa hän komensi RAF:n Kaukoidän joukkoja ja oli tutkimuksesta vastaava kenraali ilmailuministeriössä.


title: Arthur Tedder

text: Toisessa maailmansodassa hän toimi vuodesta 1941 RAF:n Lähi-idän komentajana ja johti liittoutuneiden ilmaoperaatioita Välimerellä ja Pohjois-Afrikassa mukaan lukien Kreetan evakuointi toukokuussa 1941 ja Operaatio Crusader Afrikassa. Pääministeri Churchillin mielestä Tedder oli komentajaksi liian kyyninen, mikä oli vähällä johtaa hänen erottamiseensa. Voittojen ja tappioiden vaihdellessa kenraali Erwin Rommelin Afrika Korpsia vastaan Tedderin ilmavoimat olivat tärkeä tekijä liittoutuneiden voitossa, erityisesti El Alameinin taisteluissa.


title: Arthur Tedder

text: Tedder ylennettiin kenraaliluutnantiksi ("Air Marshal") ja hän osallistui liittoutuneiden Sisilian maihinnousun suunnitteluun. Tammikuussa 1943 pidetyn Casablancan konferenssin jälkeen Tedder nimitettiin Yhdysvaltojen kenraali Eisenhowerin alaisuuteen varaylipäälliköksi Tunisian rintamalle. Huomatessaan ettei asemaan liittynyt paljoakaan vastuuta, hän kamppaili itselleen roolin Normandian maihinnousun lentosuunnittelussa Britannian ilmajoukkojen komentajalta Trafford Leigh-Malloryltä.


title: Arthur Tedder

text: Sodan viimeisenä vuonna Tedder lähetettiin hakemaan apua Neuvostoliitolta, kun länsirintama oli paineessa Ardennien taistelun vuoksi. Kun saksalaiset antautuivat ehdoitta toukokuussa 1945, oli Tedder sopimuksen allekirjoittaja kenraali Eisenhowerin puolesta.


title: Arthur Tedder

text: Tedder sai ritarin arvon vuonna 1942 ja hänelle myönnettiin aatelisarvo sodan loppuessa. Hän seurasi Charles Portalia RAF:n komentajana (1946–1950). Vuonna 1950 hänestä tuli Cambridgen yliopiston kansleri. Hän avioitui kahdesti. Tedder sairastui Parkinsonin tautiin ja kuoli vuonna 1967.


title: Monster – Aileen Wuornos

text: Monster – Aileen Wuornos on yhdysvaltalainen elokuva, joka kertoo prostituoidun ja sarjamurhaajan Aileen Wuornoksen elämästä. Vuonna 2002 teloitettua, seitsemän miestä tappanutta Wuornosta näyttelee eteläafrikkalainen Charlize Theron. Wuornoksen lesborakastajaa näyttelee Christina Ricci. Elokuvan on ohjannut ja käsikirjoittanut Patty Jenkins.


title: Monster – Aileen Wuornos

text: Theron sai roolityöstään Wuornoksena kiitosta sekä useita palkintoja kuten parhaan naispääosan Oscar-palkinnon ja Golden Globen parhaasta naispääosasta draamaelokuvassa.


title: Monster – Aileen Wuornos

text: Aileen tapaa Selbyn (Ricci) baarissa Floridaan muuttonsa jälkeen. Selby ihastuu Aileeniin välittömästi, vaikka on selvää, että Aileenilla on ongelmia. Lopulta pari muuttaa yhteiseen asuntoon. Laskujen maksamisesta tulee hankalaa ja Aileenin on pakko hakea laillista työtä. Tämä on kuitenkin todella vaikeaa, sillä hänellä ei ole minkäänlaisia suosituksia.


title: Monster – Aileen Wuornos

text: Lopulta rahanpuute, stressi ja hänen asiakkaidensa osoittama viha kasaantuvat ja pakottavat Wuornoksen tappamaan useita ihmisiä. Alussa naiivi Selby alkaa lähellä elokuvan loppua auttaa poliisia saamaan Aileenin kiinni. Tämä pidätetään, vangitaan ja tuomitaan kuolemaan.


title: Julius Benedict

text: Sir Julius Benedict (27. marraskuuta 1804 – 5. kesäkuuta 1885) oli saksalaissyntyinen säveltäjä ja kapellimestari, joka asui suurimman osan elämästään Englannissa.


title: Julius Benedict

text: Benedict syntyi juutalaiseen perheeseen Stuttgartissa. Hän opiskeli sävellystä Johann Nepomuk Hummelin ja Carl Maria von Weberin johdolla. Vuonna 1823 Benedict tutustui Wienissä Beethoveniin. Samana vuonna hän sai paikan Kärnthnerthor-teatterin kapellimestarina Wienissä. Benedict sävelsi ensimmäiset oopperansa 1820-luvun lopulla. Vuodesta 1838 lähtien hän toimi kapellimestarina Lontoossa. Vuosina 1850-1852 Benedict kierteli laulaja Jenny Lindin kanssa esiintymässä Yhdysvalloissa. Benedict lyötiin ritariksi vuonna 1871. Hän kuoli Lontoossa vuonna 1885.


title: Lakivaliokunta

text: Lakivaliokunta (LaV) on yksi eduskunnan valiokunnista. Sen tehtävänä on käsitellä yleistä lakia koskevat asiat, esimerkiksi erilaisia tuomioistuimia, sotilasoikeutta, rikosoikeutta, prosessioikeutta, yhteisöoikeutta ja perheoikeutta käsittelevät asiat. Lisäksi valiokunnan toimialaan kuuluu esimerkiksi vankeinhoito, painovapaus ja kokoontumisvapaus.


title: Lakivaliokunta

text: Esimerkkejä lakivaliokunnan käsittelemistä asioista:


title: Lakivaliokunta

text: Valiokunnassa on 17 jäsentä ja yhdeksän varajäsentä. Jäsenet ovat kansanedustajia.


title: Lakivaliokunta

text: Valiokunta kokoontuu neljä kertaa viikossa.


title: Lakivaliokunta

text: Suomen suuriruhtinaskunnan säätyvaltiopäivillä lakivaliokunta perustettiin ensimmäisen kerran säätyvaltiopäivillä 1863.


title: Puolustusvaliokunta

text: Puolustusvaliokunta (PuV) on yksi eduskunnan valiokunnista. Sen tehtävänä on käsitellä maanpuolustukseen ja poikkeusolojen hallintaan liittyvät asiat, jotka koskevat esimerkiksi puolustusvoimia, asevelvollisuutta ja rauhanturvaamistoimintaa.


title: Puolustusvaliokunta

text: Esimerkkejä valiokunnan käsittelemistä asioista:


title: Puolustusvaliokunta

text: Valiokunnassa on 17 jäsentä ja 9 varajäsentä. Jäsenet ovat kansanedustajia.


title: Puolustusvaliokunta


title: Rusettiluistelu

text: Rusettiluistelu on luistinradalla tapahtuva leikki. Yleisesti sitä on harrastettu kouluissa, opiskelijayhdistyksissä ja nuorisoryhmissä. Rusettiluistelun periaate on yksinkertainen: luistellessa tulee löytää muiden luistelijoiden joukosta etukäteen arvottua rusetinnumeroa vastaava pari, jonka kanssa luistellaan yhdessä. Usein luistinradalla soi myös musiikkia.


title: Rusettiluistelu

text: Järjestäjät valmistavat kahden värisiä rusetteja varustettuna numerolla. Yleensä käytetään punaisia rusetteja tytöille ja sinisiä pojille. Jokaista numeroa esiintyy kahdesti; kerran kummankin värisessä rusetissa. Luistelijat saapuvat paikalle ja saavat järjestäjiltä sukupuoltaan vastaavan värisen rusetin. Luistelijat luistelevat kentällä etsien omassa rusetissa esiintyvää numeroa muiden osallistujien ruseteista. Parin löydettyä toisensa on tapana, että pari luistelee yhdessä.


title: Suprematismi

text: Suprematismi oli venäläisten avantgarde-taiteilijoiden 1900-luvun alussa omaksuma taidesuuntaus, jonka perustajana toimi vuonna 1915 taiteilija Kazimir Malevitš. Se otti nimensä latinankielisestä sanasta "supremus" eli ylin.


title: Suprematismi

text: Suprematismissa oli kyse uudenlaisesta taiteesta, joka ei viitannut mihinkään muuhun kuin itseensä. Käytännössä kyse oli geometristen perusmuotojen (neliön, kolmion, ympyrän, suorakulmion), sekä mustan, harmaan, valkoisen sekä kirkkaiden perusvärien käytöstä.


title: Suprematismi

text: Malevitšille geometriset kuviot merkitsivät mystisiä symboleja, ja hänen ajattelussaan onkin vahva sija teosofialla. Toinen Malevitšin ajatteluun vahvasti vaikuttanut henkilö oli G. I. Gurdjieffin oppilas, venäläinen mystikko-matemaatikko P. D. Uspenski, joka puhui ja kirjoitti neljännestä ulottuvuudesta sekä neljännestä tiestä. Suprematismi sai myös vaikutteita avantgardistisesta zaum-runoudesta.


title: Suprematismi

text: Suprematismi vaikutti vahvasti venäläisiin taiteilijoihin kuten Alexander Rodtšenkoon, El Lisitskiin ja Wassily Kandinskyyn sekä venäläiseen abstraktiin taiteeseen, taidesuuntauksella oli merkittävä rooli konstruktivismin kehityksessä.


title: Jussi Saramo

text: Jussi Saramo (s. 9. heinäkuuta 1979 Porvoon maalaiskunta) on toiminnanjohtaja tuettuja lomia kotimaassa taloudellisin, terveydellisin ja sosiaalisin perustein järjestävässä Solaris-lomissa. Vuonna 2018 Solaris-lomat järjesti loman yli 13 000 vähävaraiselle, joilla ei muuten olisi mahdollisuutta lomaan kodin ulkopuolella.


title: Jussi Saramo

text: Saramolla on myös useita luottamustehtäviä, hän on Vantaan kaupunginvaltuuston sekä Tradeka-yhtiöiden, Vantaan Tilapalvelut Vantin ja SOSTE Suomen sosiaali ja terveyden hallitusten jäsen.


title: Jussi Saramo

text: Saramo on ollut ehdolla kunta-, eduskunta- ja eurovaaleissa. Kuntavaaleissa hän on aina tullut valituksi, ensin kahdesti Porvoossa ja sitten kolme kertaa Vantaalla. Vuoden 2011 ja 2015 eduskuntavaaleissa Saramo jäi niukasti ensimmäiselle varasijalle Uudenmaan vaalipiiristä.


title: Jussi Saramo

text: Saramo oli Porvoon kaupunginvaltuuston jäsen 2000–2008. Hän toimi Porvoon nuorisoasuntojen puheenjohtajana 2002–2008, Porvoon asuntosäätiön varapuheenjohtajana 2004–2008 ja Porvoon kulttuuri- ja vapaa-aikalautakunnan ja -jaoston jäsenenä 2001–2008. Vantaan kaupunginvaltuutettuna Saramo on ollut vuodesta 2009 lähtien, Vantaan Vapaa-ajan ja asukaspalveluiden lautakunnassa hän oli 2009-2012.


title: Jussi Saramo

text: Vasemmistoliiton puoluevaltuuston jäsen Saramo oli 2001–2006 ja Vasemmistonuorten puheenjohtaja vuosina 2005–2009. Euroopan vasemmistopuolueen hallituksen jäsenenä Saramo toimi 2009–2016.


title: Jussi Saramo

text: Saramo työskenteli Vasemmistoliiton poliittisena sihteerinä marraskuusta 2009 joulukuuhun 2016, erityisavustajana opetus- ja kulttuuriministeriössä heinäkuusta 2011 huhtikuuhun 2014 sekä europarlamentaarikon avustajana lokakuusta 2014 joulukuuhun 2016.


title: Jussi Saramo

text: Hän oli Nuorisoasuntoliiton hallituksen jäsen 2005–2010, Veikkauksen hallituksen jäsen 2012–2015 ja Kevan valtuuskunnan jäsen syyskuusta 2017 alkaen.


title: Jussi Saramo

text: Oikeudenmukaista globalisaatiota kannattavan ATTAC:in hallituksessa Jussi Saramo oli vuosina 2006–2010, joista puheenjohtajana 2009–2010.


title: Jussi Saramo

text: Porvoon Salibandyseuran naisten liigajoukkueen valmentajana Saramo toimi kaudella 2005–2006 valmennettuaan sitä ennen useita juniorijoukkueita.


title: Forged from the Love of Liberty

text:
Forged from the Love of Liberty ("Taottu rakkaudesta vapauteen") on Trinidad ja Tobagon kansallislaulu. Laulun on säveltänyt ja sanoittanut Patrick Castagne (1916–2000) alun alkaen lyhytikäisen Länsi-Intian liittovaltion (1958–1962) kansallislauluksi. Kun Trinidad ja Tobago itsenäistyi 1962, se valitsi Castagnen laulun omaksi kansallislaulukseen.
Sanat


title: Forged from the Love of Liberty

text: Vapaamuotoinen suomalainen käännös


title: Pátria Amada

text: Pátria Amada (”Rakastettu isänmaa”) on Mosambikin kansallislaulu. Se korvasi vanhemman Viva, Viva a FRELIMOn vuonna 2002.


title: Pátria Amada

text: Sanat ovat portugaliksi, joka on Mosambikin ainoa virallinen kieli.


title: Viva, Viva a FRELIMO

text: Viva, Viva a FRELIMO (port. "Eläköön, eläköön FRELIMO") oli Mosambikin kansallislaulu maan itsenäistymisestä kesäkuussa 1975 aina 30. huhtikuuta 2002. Laulun sanat on kirjoittanut Justino Sigaulane Chemane 1970-luvulla ylistämään FRELIMOa, sosialistista puoluetta, joka hallitsi maata sen itsenäistymisestä aina vuoteen 1992. Laulu käyttää perinteistä marxistista sanastoa, ja se tuo esiin FRELIMOn voimakkaan anti-imperialistisen ja antikolonialistisen hengen. Tuolloin maa muutettiin yksipuoluejärjestelmästä monipuoluejärjestelmäksi. Koska yhtä puoluetta ylistävää kansallislaulua pidettiin demokratiaan sopimattomana, kansallislaulusta esitettiin vain instrumentaaliversio.


title: Viva, Viva a FRELIMO

text:
Huhtikuussa 1997 Mosambikin hallitus määräsi kilpailun uuden kansallislaulun laatimiseksi. Kilpailun voittajasta Pátria Amadasta, tuli maan uusi kansallislaulu 30. huhtikuuta 2002.
Sanat portugaliksi


title: Viva, Viva a FRELIMO

text: Kuoro:


title: Viva, Viva a FRELIMO

text:
Kuoro
Vapaa käännös suomeksi


title: Viva, Viva a FRELIMO

text: Kuoro


title: Jumala on kuollut

text: Jumala on kuollut () on Friedrich Nietzschen (1844–1900) laajalti lainattu lausahdus. Se löytyy ensimmäisen kerran hänen teoksestaan "Iloinen tiede", sekä osasta 108 ("Uusia taisteluja") että osasta 125 ("Hullu ihminen"). Myöhemmin se esiintyy myös Nietzschen teoksessa "Näin puhui Zarathustra".


title: Jumala on kuollut

text: Alkuperäiset tekstit kuuluvat näin: